भुलाइल-बिसरल एगो श्रमिक नेता रामदेव सिंह के त्याग, तपस्या - खबर भोजपुरी\nविनय बिहारी सिंह के कलम से....\n-विनय बिहारी सिंह\nसमय का साथे हमनी के स्मृति से बहुत कुछ पोंछा जाला। कुछ ईमानदार, संवेदनशील आ जुझारू श्रमिक नेता लोगन के याद भी समय का साथे हमनीं का भुला जानी जा। अपना-अपना संसार में एतना मशगूल हो चुकल बानी जा कि मन पारल जरूरी नइखे लागत।\nमजदूर दिवस पर अइसने एगो विस्मृत मजदूर नेता के कुछ प्रसंग सुनीं। एह प्रसंग में हमनी खातिर कई गो प्रेरक आ उत्साहित करे वाली बात बाड़ी सन। हो सकेला रउरा रामदेव सिंह के नांव ना सुनले होखीं। सन 1961- 62 के बात ह, जब रामदेव सिंह रेनुकूट (उत्तर प्रदेश) के हिंडाल्को में नोकरी करे गइले। रेनुकूट में हिंडाल्को में ऊ भर्ती भइले पॉटरूम, फर्निश शाखा में। ओइजा भट्ठी आग उगलत रहली सन। रामदेव सिंह देखले कि लोग अपना के मारि के ओइजा काम करता आ तनखाह बा बहुते कम। का खाईं, का पीहीं, का लेके परदेश जाईं। लोगन के पेटे ना भरी त ऊ जीही कइसे? भट्ठी के कारन लागे कि देहि आग में हरदम जरता। तीस-तीस गो मजदूर एगो कमरा में भेड़-बकरी नियर रहत रहले सन। तनखाह कम, रहे में दुर्गति आ काम हाड़ तूरे वाला, भट्ठी में देंह जरावे वाला। उनुका लागे कि मैनेजमेंट से मजदूरन के दुर्दशा का बारे में कहे के चाहीं। माइयो लइका के तबे दूध पियावेले जब ऊ रोएला। कुछ दिन बाद जब रामदेव सिंह तनखाह बढ़ावे के आ मजदूरन के रहन-सहन के बात कइले त फोरमैन कहलस कि तू काम करे आइल बाड़s कि बहस करे? ऊ अउरी ऊपर के लोगन से बात कइले। जौन अधिकारी सुने ऊहे चिहुंक जाउ। धीरे-धीरे पूरा हिंडाल्को में ई बात फइल गइल कि एगो रामदेव सिंह नांव के लइका भर्ती भइल बा जौन खुद त कामे नइखे करत, दोसरो के भड़कावता। ई बात डायरेक्टर तक पहुंचल। एही बीचे व्यवस्था से त्रस्त कुछ लोग चुपे-चुपे रामदेव सिंह का संगे आ चुकल रहे। काहें से कि घुटन वाला माहौल त रहबे कइल। मैनपावर बढ़े के चाहीं, कम तनखाह में दुगुना, तिगुना काम रहे। अघोषित नियम रहे कि खाना खातानी आ बिजली आ गइल त खाना छोड़ि के ड्यूटी करीं। ईहो एगो फजिहत रहे। अधिकारी रामदेव सिंह के समुझवलs सन कि तोहरा नोकरी मिल गइल बा, अब दादागिरी मत करs। ई बिड़ला के फैक्ट्री ह। जब तोहार औकात करोड़न के होई तब अइसन गरमी देखइहs। अभी चुपचाप नोकरी करs।\nरामदेव सिंह के मजदूरन के दुख देखल ना जाउ। कुल मजदूर कुंहुंकत रहले सन। ऊ अधिकारियन से बार-बार अपील करे लगलन। अधिकारी कहलन स कि ई लड़िका त बड़ा कानूनची बा। एकरा के चार्जशीट देके नोकरी से निकाल देबे के चाहीं। अधिकारी एपर मीटिंग कइले सन आ आखिरकार रामदेव सिंह के चार्जशीट दे दिहल गइल। रामदेव सिंह क्रोध में ओह चार्जशीट के सबका सामने अपना सिगरेट से जरा दिहले। अब का कइल जा सकेला? त दोसर एगो अधिकारी कहलस कि अभी त रामदेव सिंह के नोकरी के छवो महीना नइखे भइल। उनुका के बिना नोटिस के भी निकालल जा सकेला। बाई फोर्स निकाल दिहल जाउ।\nअगिला दिने ऊहे भइल। रामदेव सिंह ड्यूटी करे खातिर ज्यों हिंडाल्को फैक्ट्री के गेट पर ढुके के रहले तले कुल सिक्यूरिटी वाला आके उनुका के रोक दिहले स। कहले सन कि रउरा के नोकरी से निकाल दिहल गइल बा। घरे जाईं। अब हिंडाल्को से राउर कौनो नाता नइखे। ओने ई बात फैक्ट्री के भीतर के मजदूरन के पता चलि गइल। ऊ गेट पर आके रामदेव सिंह जिंदाबाद के नारा लगावे लगलन स। ओही क्षन से रामदेव सिंह मजदूर नेता के रूप में रूपांतरित हो गइले। देखल जाउ त हिंडाल्को के पहिला मजदूर नेता रहले रामदेव सिंह। अगिला दिने कुल मजदूर फैक्ट्री में हड़ताल क दिहले सन। फेर रामदेव सिंह जिंदाबाद के नारा लागल। ईहे नारा अब रोज लागे लागल। मैनेजमेंट ताकतवर रहे। लेबर कमिश्नर से बात कके कंप्रोमाइज क दिहलस। कुछ मजदूरन के डरा-धमका के काम पर वापस बोला लिहल गइल। सवा सौ जिद्दी मजदूरन के नोकरी से निकाल दिहल गइल।\nएह आंदोलन के आगा बढ़ावे खातिर कौनो बड़ नेता के जोड़ल बहुते जरूरी रहे। रामदेव सिंह बनारस के प्रभुनारायण सिंह से भेंट कइले जौन राजनीति प्रभाव वाला रहबे कइले, बहुत बड़ वकील भी रहले। प्रभुनारायण सिंह रेनुकूट अइले। उनुका के मजदूर यूनियन के प्रेसिडेंट बना दिहल गइल आ 21 लोगन के कार्यसमिति बनल। प्रभुनारायण सिंह एह मामला के ओह घरी के बड़का नेता राजनारायण का लगे पहुंचा दिहले। ई ऊहे राजनारायण हउवन जौन इंदिरा गांधी के चुनाव के हाईकोर्ट में चैलेंज कइले आ उनका क मोकदमा में हरा दिहले जौना कारन से देश में आपातकाल लागू भइल रहे। ओहघरी प्रधानमंत्री लालबहादुर शास्त्री रहले। उनकरो से भेंट कके मदद के आश्वासन लिहल गइल। ऊ कहले कि ताशकंद जातानी, लौट के आइब त एकरा पर कुछ करब। मीटिंग के टाइम तक तय हो गइल रहे। बाकिर लाल बहादुर शास्त्री के ताशकंद में मृत्यु हो गइल।\nएने रामदेव सिंह आंदोलन तेज क देले रहले। उनका से भेंट करे खातिर रेनुकूट में राजनारायण के अलावा पूर्व प्रधानमंत्री चंद्रशेखर, जार्ज फर्नांडीज, उत्तर प्रदेश के पूर्व मुख्यमंत्री रामनरेश यादव, जयप्रकाश नारायण, राम मनोहर लोहिया आ अउरी कई गो महत्वपूर्ण राजनीतिक लोग आवे। एही बीच में पता चलल कि मैनेजमेंट रामदेव सिंह के हत्या करावे खातिर 12 गो गुंडा बोलवले बा। ई गुंडा उनका पर नजर राखतारे सन। हिंडाल्को के खुफिया विभाग अलग से रामदेव सिंह के पल-पल के खबर राखता। संघर्ष लंबा चलल- 14 साल। पाकेट में एको पइसा ना बाकिर सहयोग सबकर रहे। आखिरकार संघर्ष के फल मिलल। नोकरी से जे निकालल रहे ओकरा के फेर नोकरी दिहल गइल। रामदेव सिंह के नोकरी बहाल भइल। बाकिर ई संघर्ष बहुत कठिन रहे। कमजोर आदमी त टूट जाइत। बिना तनखाह के जीवन यापन, लखनऊ आ दिल्ली के यात्रा।\nअब रउरा पूछ सकेनी कि एह कथा में बिसेस का बा? रामदेव सिंह चहिते त चुपचाप नोकरी करिते, अपना लइकन के पढ़इते लिखइते आपन कैरियर बनइते। मजदूरन के दुख पर आपन ध्यान ना केंद्रित कके थोरहीं तनखाह में काम चलइते आ शांति से रहिते। बाकिर कहल जाला नू कि जे लोकहित खातिर जनम लेला ओकरा आपन सुख नीक ना लागे। चौदह साल धूल फांकि के, जाड़ा, गरमी आ बरसात के ख्याल ना कके मजदूरन के दशा- दिशा सुधारे खातिर घर-परिवार के सुधि ना लिहले, ई कम त्याग बा? कहां मिली अइसन ईमानदार नेता जौन खाली अपना सिद्धांत खातिर लड़त होखे? मजदूरन के हित कंप्रोमाइज ना करत होखे? हालांकि ओहघरी के नेता लोगन के भी प्रणाम बा, जौन मजदूरन के दुख-दर्द के आपन दुख-दर्द मानल लोग। पुरान नेता लोगन के एही से कई बार याद आवेला। ओह लोगन खातिर राजनीति धंधा ना रहे, सेवा रहे।\nभुलाइल-बिसरल रामदेव सिंह के पिछला 14 अप्रैल के निधन हो गइल। उनकर बेटा प्रसिद्ध गीतकार, लेखक, संपादक, फिल्म समीक्षक मनोज भावुक बतवले कि रेनुकूट में उनका पिता जी रामदेव सिंह के याद में एगो श्रद्धांजलि सभा भइल ह, जौना में सब रामदेव सिंह के लौह पुरुष, जुझारू आ परहित के महत्व देबे वाला मजदूर नेता के रूप में याद कइल गइल ह। ईहे परहित वाला व्यक्तित्व आजकाल दुर्लभ होखल जाता। परहित, दोसरा के हित के महत्व देबे वाला।\n2476610cookie-checkभुलाइल-बिसरल एगो श्रमिक नेता रामदेव सिंह के त्याग, तपस्याyes\nमजदूर दिवसमजदूर नेतारामदेव सिंहहिंडाल्को


कपटी, कामचोर, भठियारा, मुनाफाखोरन के अरमान पर पानी पड़ल – टटका खबर\nJun 8, 2021 अजमेर दरगाह, कोरोना वैक्सीन, चुनाव, जौनपुर, पंजाब, बक्सर, बलिया, भोजपुर, मंदिर, मुफ्त राशन, राजस्थान, विधानसभा, शेयर बाजार, सीवान\nटटका खबर, मंगल, जेठ अन्हरिया त्रयोदशी, 2078 विक्रमी\nकपटी, कामचोर, भठियारा, मुनाफाखोरन के अरमान पर पानी फेरत केन्द्र सरकार एलान कर दिहलसि कि अब देश के 18 बरीस से उपर के सगरी नागरिकन के केन्द्र का खरचा पर कोरोना वैक्सिन लगावल जाई. कोरोना वैक्सिन बनावे वाली कंपनियन के 75 प्रतिशत उत्पाद केन्द्र सरकार खरीद ली आ राज्य सरकारन के फोकट में मुहैया कराई. ओहू राज्य सरकारन के वैक्सिन फोकट में मिली जवनन का लगे मस्जिद के इमामन के खैरात बाँटे खातिर त रुपिया बा बाकिर आम जनता के सुविधा देबै खातिर भिखमंगन का तरह हाथ पसरले रहेलें. अब ना त बयानबाजी होखी, ना टीका सर्टिफिकेट पर फोटो छपाई, ना वैक्सिन के कालाबाजारी होधी, ना विदेशी वैक्सीन के आयात के कमीशन भेंटाई. प्रधानमंत्री नरेंद्र मोदी काल्हु अपना एलान में इहो कहलें कि देश के 80 करोड़ गरीबन के मिलत मुफ्त राशन अब दीपावली तक दीहल जाई.\nमन्नारकोयल के राजागोपाला मंदिर के एगो अर्चक का योचिका पर फैसला सुनावत मद्रास हाई कोर्ट कहलसि कि अरमचकन आ मंदिर कर्मचारियन के वेतन भुगतान सराकारी कर्मचारियन का तर्ज पर न्युनतम मजदूरी देबे के पड़ी. ई जानकारी अधिवक्ता एस श्रीधरन @sri0904 अपना ट्वीट में दिहले बाड़न. जान जाईं कि सरकार मंदिर के आमदनी हथिया लिहले बाड़ी स आ मंदिर के पंडा पुजारी, अर्चक, कर्मचारियन के वेतन भुगतान बहुते कम करेली सँ. जबकि ई भुगतान सरकारी खजाना से ना हो के मंदिरे का आमदनी से कइल जाला. दोसरा तरफ मस्जिदन के इमामन के खैरात बाँटे में कवनो कमी ना राखेली सं इहे सरकार. हिन्दुवन के चाहीं कि मंदिर में कवनो दान-चढ़ावा मंदिर के दान-पेटी में ना डास के सीधे पंडा-पुजारी-अर्चकडकर्मचारियन के हाथ में देसु. दानपेटी में डालल मुद्रा से हिन्दू विरोधी काम के पोषण करेली सँ सरकार. पता ना ई कइसन सेकूलरिज्म ह जवना में सगरी रोक हिन्दूवने पर लागेला आ सगरी आजादी गैर हिन्दूवन के मिलेला. सात बरीस का बादो मोदी सरकार हिन्दू विरोधी कानूनन के नइखे बदल पवले. शायद ओकरा भरोसा नइखे कि देश के न्यायपालिका ओकरा के अइसन करे दीहें. गँवे-गँवे संविधान में बदलाव कर पावे जोग बहुमत जुटे लागल बा त उमेद जागत बा कि शायद 24 का चुनाव से पहिले ई सब काम हो जाई.\nराजस्थान के अजमेर में मोइनुद्दीन हसन चिश्ती के दरगाह में चढ़े वाला चढ़ावा के बाँट बखरा के झगड़ा पुलिस का दुआरी आ गइल बा. दरगाह कमेटी पुलिस से दखल देबे के कहले बिया. दरगाह कमेटी के दावा बा कि चढ़ावा पर ओकरे अधिकार होला. जबकि दरगाह के खादिमन के कहना बा कि चढ़ावा ओकर होला.\nपंजाब विधानसभा चुनाव के पहिले पाला कूदे के शुरुआत हो गइल बा. भाजपा एलान कइले बिया कि अगर ओकरा बहुमत मिलल त पंजाब के मुख्यमंत्री कवनो दलित के बनावल जाई. एह एलान का बाद से दोसरा गोलन के दलित नेता अब भाजपा में आवे लागल बाड़ें. एह क्रम में माझा से शिरोमणि अकाली दल युवा प्रकोष्ठ के राष्ट्रीय उपाध्यक्ष गगनदीप सिंह सोमार का दिने भाजपा में शामिल हो गइलें.\nभोजपुर के आरा मगर इलाका में मँझौवा के एगो नवही छात्र के काल्हु पुरनका पुलिस लाइन का नियरा गोली मार के हत्या क दीहल गइल बा. पुलिस अपराधियन के पता लगावे में लागल बिया.\nसीवान जिला के मैरवा इलाका के आदर्श नगर मोहल्ला के एगो स्वर्ण व्यवसायी के ओकरा दोकाने पर छूरा घोंप के जान ले लिहले सँ बदमाश.\nबलिया के हल्दी इलाका में अतवार का दिने हासनगर गाँव में मोबाईल फोन का झगड़ा में एगो नवही के हत्या करे के आरोपी के पुलिस काल्हु सोमार के गिरफ्तार कर लिहलसि.\nबक्सर जिला में दक्षिण बिहार ग्रामीण बैंक के आशा पड़री शाखा के प्रबंधक पर गबन करे के आरोप पुलिसे लगवले बिया. ऊ गाहकन के खाता से रुपिया निकाल के अपना रिश्तेदारन का खाता में भेज देत रहुवे आ बाद में जब गाहक शिकायत ले के चँहुपत रहलें तब ओह दिन लिंक फेल रहे के बात कहि के लवटा देत रहुवे आ कुछ दिन बाद ओकरा खाता में रुपिया वापस कर देत रहुवे.\nजौनपुर के गौराबादशाहपुर इलाका के बंजारेपुर गांव में अतवार का रात एही साल बिआह के आइल एगो नवहिन फाँसी लगा लिहलसि.\nबलिया के बांसडीह इलाका में जमीन के झगड़ में एगो आदमी के जान ले लीहल गइल. ओकरा बेटो के घवाहिल क दिहल गइल बा.\nदेश के शेयर बाजार काल्हु फेरु ऐतिहासिक ऊँचाई छू लिहलसि, सेंसेक्स 52329 पर आ निफ्टी 15752 पर बंद भइल. पहिला बेर निफ्टी 15700 के निशान पार कइले रहुवे आ डर भय गँवा चुकल निवेशक लिवाली में लागल रहलें. अमेरिकी बाजार से गिरावट के संकेत मिलला का बावजूद सिंगापुर निफ्टी आजु भोरे बढ़ के खुलल बा आ देशो के बाजार में आजु एगो नया तेजी देखे के अनुमान लगावल जा सकेला. बाकिर एगो करेक्शनो आवे के इंतजार कई दिन से हो रहल बा. देखल जाव कि बाजार का करत बा आजु,


जब वाजपेयी जी खुशी में शाहनवाज हुसैन के लगा लेले गला, जानीं पूरा मामला! |\nJanuary 21, 2021, 6:59 PM IST\nशाहनवाज हुसैन काहे अइले बिहार ?शाहनवाज हुसैन के शांत चित्त अउर जहीन नेता मानल जाला. 2009 के लोकसभा चुनाव (भागलपुर) में जितला के बाद एक तरह से उनकर चुनावी राजनीत ठप पड़ गइल रहे. 2014 में हार गइले. 2019 में भागलपुर के सीट नीतीश कुमार लेले. एकरा चलते शाहनवाज हुसैन के नीतीश से खटपट भी भइल. ऊ सात साल से कवनो सदन के सदस्या ना रहन. बहुत लोग तs इहे कहे लागल कि अब उनकर एकबाल खतम हो रहल बा. लेकिन एकरा बादो शाहनवाज विरोध में एक लफज ना कहले. भाजपा जवन भी काम देलस ऊ मन लगा के कइले. पार्टी खातिर जीव-जान से समर्पित रहले. शाहनवाज के इहे खूबी कबो बाजपेयी जी के मन मोहले रहे. अब नरेनदर मोदी भी उनकर मुरीद हो गइले. शाहनवाज हुसैन नीतीश कुमार के साथे वाजपेयी जी के सरकार में काम कइले बाड़े. एक दोसरा के करीब से जनले-समझले बाड़े. बोली के मीठ शाहनवाज हुसैन फैसला लेवे में बहुत कठोर हवें. ऊ बिहार में नीतीश के बराबरी में भाजपा के राजनीत कर सकेले.


गाजीपुर में 25 गो डेयरी – टटका खबर\nगाजीपुर जिला में पचीस गो कामधेनु डेयरी खोले के फैसला कइल गइल बा. एह बात के जानकारी देत ओहिजा के जिलाधिकारी के कहना बा कि हर डेयरी पर 27 लाख के खरचा आई जवना में से महज चउथाई पूंजी डेयरी लगावे वाला लगाई आ तीन चौथाई पूंजी बैंक से करजा मिल जाई.\nडेयरी खोले वाला लोग से 28 जनवरी ले अरजी लगा देबे के कहल गइल बा.\nTags: गाजीपुर, डेयरी


मोटोरोला Moto G5 Price in India, Full Specs - February 2020 | Digit\nउत्पाद के नाम : Motorola Moto G5\nमोटोरोला Moto G5 Smartphone5-इंच स्क्रीन Full HD IPS LCD Capacitive touchscreen के साथ आवेला, जौना के रेज़ल्यूशन 1080 x 1920 पिक्सल तथा पिक्सल घनत्व 441 पर इंच बा | फोन 1.4 GHz Octa कोर प्रोसेसर से संचालित बा और एकर रैम3&4GB बा. मोटोरोला Moto G5 Android 7.0 ओएस पे काम करेला.\nमोटोरोला Moto G5 Smartphone February 2017 मे लॉंच भईल रहे|\nमोटोरोला Moto G5 मे कनेक्टिविटी के तरीका बा : ,GPS,Wifi,HotSpot,Bluetooth,\nमोटोरोला Moto G5 के कैमरा मे Auto Focus,Face Detection,HDR,Panorama Mode,Geo-tagging,Touch Focus,Digital Zoom,Video Recording लोड बा|


19 नवम्बर से आँधी तूफान – Anjoria\nभोजपुरिया परदा पर 19 नवम्बर से जबरदस्त आंधी तूफ़ान आवे वाला बा आ ले अइहें पवन सिंह अउर विराज भट्ट.\nअनूप धवन आ अमन कुमार के प्रस्तुति, माँ काली मूविज के बैनर तले बनल फिलिम “आंधी तूफ़ान” के निर्माता हउवन मनोहर कुमार आ निर्देशक रवि भूषण. रविभूषण एहसे पहिले पवन सिंह के साथ गुंडई राज आ डकैत जइसन सफल फिलिम दे चुकल बाड़न. एह फिलिम से रविभूषण आ पवन सिंह के हैट्रिक लागत बा.\nगुंडई राज आ डकैते का तरह आंधी तूफ़ान फिलिमो एक्शन आ इमोशन भरल होखी. एक्शन के तड़का लगइहें एक्शन स्टार विराज भट्ट. पवन सिंह आ विराज भट्ट एक दर्जन एक्शन सीन एह फिलिम के खासियत रही, दोसर खासियत होखी हॉट केक अंजना सिंह के दमदार मौजूदगी जे विराज भट्ट संगे रोमांस त करबे करीहें एक्शनो में दू दू हाथ करत लउकीहें. डकैत में अपना अदाकारी से दर्शकन के दिल जीते वाली चांदनी चोपड़ा फेरू पवन सिंह संगे नजर अइहें. साथही जया सिंह आ माया यादव के भूमिको दमदार बा, अउरीओ खास कलाकारन में बृजेश त्रिपाठी, अवधेश मिश्र, मनोज टायगर, आनंद मोहन, सोम भूषण, गोपाल राय, संजय वर्मा, आ आयटम गर्ल सपना बाड़ी.\nसंगीतकार मधुकर आनंद, गीतकार बिनय बिहारी, आर.आर.पंकज, कृष्ण बेदर्दी, पप्पू ओझा, आ गोविन्द विद्यार्थी, कैमरामेन रवि चन्द्रन, आ एडिटर नकुल प्रसाद हउवें.\nसिनेमा भोजपुरी के एह बहुचर्चित फिलिम के सभे बेकरारी से तिकवत बा.


‘ठोक देब’ 16 मई के रिलीज होखी – Anjoria\n‘ठोक देब’ 16 मई के रिलीज होखी\nमधु सिंह के परोसल आ यश एण्ड राज इंटरटेनमेंट के बैनर तले बनल सुपरस्टार पवन सिंह-अक्षरा सिंह के जोड़ी से सजल फिलिम ‘ठोक देब’ 16 मई के बिहार आ झारखंड के सिनेमाघरन में रिलीज कइल जाई.\nनिर्मात्री जे नीलम आ नरेन्द्र कौर (सिमरन) के एह फिलिम के निर्देशन अजय कुमार के बा. फिलिम में पवन सिंह आ अक्षरा सिंह का साथे नवोदित सुजीत गुप्ता, दिव्या द्विवेदी, मनोज द्विवेदी, ब्रजेश त्रिपाठी, गोपाल राय, अंजली श्रीवास्तव, विपिन सिंह आ नीलीमा सिंह के प्रमुख भूमिका बा. आयटम गीत में संगीता तिवारी, सीमा सिंह आ शिवानी सामंत नजर अइहें. गीतकार आ संगीतकार एस. कुमार हउवें.\nठोक देब. पवन सिंह


भरहोपुर – टटका खबर\nएकमा टीसन प लालपुर आ भरहोपुर के लड़िकन का बीच मारपीट\nछपरा-सिवान रेलखंड के एकमा टीसन प बुध का दिने कवनो बात प लालपुर आ भरहोपुर गाँव के लड़िकन का बीच मारपीट हो गइल. एह मारपीट में पाँच छह गो लड़िका घवाहिल हो गइले. जानकारी पवते एकमा पुलिस टीसन प चहुँपल बाकि तबले मारपीट करे वाला खसक गइल रहले. बतावल जात बा कि एह लड़िकन का\nखाना पकावत में पचरुखिया गाँव के एगो औरत के मौत\nसारण जिला के एकमा थाना के पचरुखिया गाँव में खाना बनावत घरी एगो औरत जर गइल. हादसा का बाद ओकरा के तुरते ले जा के एकमा के एगो नर्सिंग होम में भरती करावल गइल बाकिर ओकर खराब हालत देख डाक्टर ओकरा के पटना रेफर कर दिहलन. पटना जाए का राहे में ओकर मौत हो गइल.


मंगेसर के मड़ई – Dilip Pandey\nमंगेसर के मड़ई मुसटोली के पार रहे, जहां ऊ आपन मेहरारू,2लईकी, अ ए गो लईका संगे रहत रहे। मंगेसरा दूसरा के खेत में मजूरी कर के, अउर मरल जानवर उठा के रोजी रोटी कमात रहे। 36 साल के मंगेसर के सरकारी पिलानिंग में ए गो मड़ई भर जगह गाँव के एक दम बहरे मिलल, त खुसी के मारे मंगेसरा के भावे न मिले। मंगेसर के मन बनल कि ई दूसरकी मड़ई लइकवा फत्ते के दीया जाए, बियाह के बाद। फत्ते अबही नौ बरिस के हौउवेे, एक आध साल में बियाह करे क बिचार बनाके मंगेसरा मगन रहे.\nलेकिन आज के जमाना में गरीब के सपनो देखे के अधिकार कहाँ बाटे। मंगेसरा के घरे पड़ाइन अम्मा के बनिहार सबेरे सबेरे चिचियाये लागल। बनिहार पंडित बाबा के संदेसा लेके आइल रहे। मंगेसरा सरपट बाबा के चौखटे पर पहुँच के, भुइँया गोड़ मोड़ के कुक्कुर नियर बईठ गईल। अउर कउनो तरीका ओके अइबे न करे बोड़ मालिकार लोगन के सामने बइठे क।\nमालिकार कहलन: करे, तोर करेजा बड़ा बड़ियार हो गइल बा, सुनली हं? मंगेसर के बुझईबे न करे की बाबा का कहल चाहत हउवन। दांत चियार के बस एतने कह पईलस कि मालिक आपके बहरे थोड़े न हई जा। हमहन की जिनगी आपे के असरे ह, मालिकार! ई सुनके बाबा कपारे पर के चुन्नी ऐंठ के कहल कि तोर नइकी मड़इया हमरे खेत के कोना पर ह, खेत के चौहद्दी बिगड़त बा ओसे, ओके हटा ले ऊंहा से। ओकरा बदले एक मन चाउर अ पुरनकी मड़ई के ठीक करावे के पईसा हमसे ले ले।\nमंगेसरा सन्न रह गईल। मालिकार के खेत क खूबसूरती बनावे में ओकर आपन सपना पर खूँटा न ठोका जाये ई सोच सोच के खोपड़ी में बवंडर उठे लागल । भगवान के बनावल छेद रहे देह में, कुल बंद हो गइल। थूक गटक के बस एतने कह पइलस कि बाबा तनी मलकिनिया से पूछ लेइ, फिर हम आपके काल्ह बताईब। बस, एतना पर त बाबा के पारा गरम। माई, बहिन, बेटी कुल गरिया के रख देहल। दुआरे से बगेदत के कहल कि अगर सांझ ले ना उठल मड़ई त तोहार मेहरारू बेटी उठ जाइ।\nबड़की बेटी पढ़ल लिखल रहे, कहलस, बाबू जी, जमाना बदल गईल ह, पुलिस के रिपोट लिख देवे के चाही, हम दारोगा जी के नाम चिठ्ठी लिख देब, दे आवा। मंगेसर के आपन सपना बचावे बदे एक बार हिम्मत बटोरे क मन कईलस। तुरंते चिट्ठी लिखवा के दरोगा जी के दे आइलन। राती के मंगेसर आराम से सुत्तल। एक दम भोरे अन्हारे मड़ई के बाहर जोर क हल्ला गुल्ला सुनके नींद खुलल, जनाए कि मछरी बाजार खुल गईल। केवाड़ी के बाहर से अंजोर, मड़ई में धुंआ धुआं लगल त मंगेसरा कुल माजरा समझ में आइल। सबके जगा के बहरे भेजलस, लईकी क बियाह बदे जोड़ल समान कपड़ा लत्ता, मेहरारू के चानी अउरी इस्टील के गहना कुल जर गईल। छाती पीट पीट मंगेसरा के मेहरारू लईकी के बेहोसी छाये लगल। तब्बे केहू कहलस कि मंगेसरा रे, तोर दुसरकी मड़इयो केहू फूक देहलस। एक दम भोरे भोरे मंगेसरा के जिनगी के सूरज डूबला नियर लागे लगल, ऊ समझ गईल कि ई कुल केकरे वजह से भईल ह। मंगेसर भागल भागल दरोगा जी के घरे पहुचल, ऊंहा मंगेसर अउरी ओकर मेहरारू जाके रोवे लगल गोड़ धर के दरोगा जी। दरोगा जी मेहरारू के झुक के उठा लिहलन। ओकरे सीना पर नजर पसार के कहलन, का भईल, मड़ई जर गईल का? मंगेसरा के माथा घूम गईल, लेकिन बात समझ में आ गईल कि दरोगा जी के कइसे कुल बात पहीले से पता ह। दरोगा जी कहलन, रात के आवा, कुछ काम ह, तोहार मेहरारू कर सकेले। ओकरा बाद हम तोहार मुआवजा के बात काल्ह करब बड़का साहब से। मंगेसर कहलस, मालिक आज न्याय मिल जाये त बड़ा एहसान होइ आपके। पईसा रूपया के लालच ना ह। दारोगा जी दतुअन रगड़त कहलन, आज कुछ न होई, आज पनरह अगस्त ह बे! जवन मिलत ह, रख ले, स्साला जिद्द करबे, त मेहरारू बेटी कुल जीयान हो जाइ। मंगेसर, दारोगा के दुआरी आपन सपना के दफ़न कर, आपन परिवार ले दरोगा जी के बखरी से निकल गईल। कान में गाना के बोल पड़ल- अपनी आज़ादी को हम हरगिज़ मिटा सकते नहीं!


स्मृति बनली जज – Anjoria\nअप्रैल 3, 2014 स्मृति सिन्हा\nभोजपुरी स्टार अदाकारा स्मृति सिन्हा अब जज बन के बिग मैजिक टीवी के के टैलेंट हंट शो ‘हिन्दुस्तान के बिग स्टार’ में देश भर के हुनरबाजन के परखत बाड़ी. इनका साथही अभिनेता सुरेन्द्र पालो जज बनल बाड़न.\nएह शो के एंकर बाड़ें दिनेश लाल यादव ‘निरहुआ’.


बनियापुर मे बस का छत पर सवार एगो लड़िका बिजली करंट से मर गइल – टटका खबर\nबनियापुर मे बस का छत पर सवार एगो लड़िका बिजली करंट से मर गइल\nबियफे का दिने सारण जिला के बनियापुर में डाढ़ीबाढ़ी चौक का लगे बस के छत पर चढ़ल एगो लड़िका हाई वोल्टेज तार से छुआ गइल जवना से ओकर मौत ओहिजे हो गइल. गनीमत रहल कि ड्राइवर का तेजी से बस में सवार बाकी लोग करंट का चपेटा में ना आइल बाद में एह घटना से खिसियाइल लोग ओह लड़िका ला मुआवजा माँगत हाईवे जाम कर दिहल.\nTags: बनियापुर, सारण\nटटका खबर, 1 सितम्बर 2020, मंगल के\nराजद विधायक के भाई कोर्ट में सरेंडर कइलन


भोजपुरी उपन्यास "जुगेसर" –4– Anjoria\nJun 22, 2012 जुगेसर, भोजपुरी उपन्यास, हरेन्द्र कुमार\nमुजफ्फरपुर इमलीचट्टी होके ऊ यूनिवर्सिटी पहुंचलन. उहां केमिस्ट्री विभाग में गइलन. विभागाध्यक्ष के कमरा बंद रहे. ऊ अर्दली से पुछलन – ‘डॉ.शाही ?’\nअर्दली एगो कागज पर उनकर नाम आ आवे के कारण लिखवा के अन्दर गइल. आके कहलस – ‘सर, रउरा से साढ़े बारह बजे मिलब. हां, एकदम 12.30, माने 12.30 समझनी न?’\nजुगेसर एने ओने घूमे लगलन. अहसहूं एह यूनिवर्सिटी में उनका जान-पहचान के खास केहू ना रहे. साढ़े बारह के कुछ पहिलहीं आ गइलन डॉ. शाही के कमरा के सामने. अर्दली बाहरे बइठल रहे. ठीक 12.30 बजे घंटी बाजल. ऊ जुगेसर की ओर देख के मुस्कुरात भीतर गइल. जुगेसर माथा झटक के तैयार हो गइलन.\nकमरा के अन्दर घुस के जुगेसर के माथा चकरा गइल. कहां प्रोफेसर चटर्जी के पटना वाला कमरा आ कहां ई. फर्श पर कालीन बिछल रहे. डॉ.शाही के टेबुल तक पहुंचे खातिर उनका चले के पड़ल. एगो बड़ा टेबुल का सामने ऊ बइठल रहस घूमेवाला कुर्सी पर. कमरा के चारों ओर आलमारी में किताब करीना से सजल रहे. डॉ.शाही के सामने पहुंच के जुगेसर कांपत आवाज में कहलन – ‘गुड मार्निंग सर.’\n-‘गुड मार्निंग. प्लीज टेक योर सीट.’\nडॉ.शाही के आवाजो अलग लागत रहे. प्रो.चटर्जी के दीहल लिफाफा जुगेसर हाथे में रखले रहस. उनका ओर बढ़ा दिहले. टेबुल का दराज से कैंची निकललन डॉ.शाही. सावधानी से लिफाफा के किनारा काट के चिट्ठी निकललन. पढ़ के जुगेसर की ओर देख के कहलन – ‘हैव यू ब्राट द सिनॉप्सिस?’\n-‘यस सर.’ कहके जुगेसर आपन बैग खोललन. ओमे से आपन सिनॉप्सिस निकाल के उनका सामने रख दिहलन.\nडॉ.शाही ध्यान से पढ़े लगलन. करीब 10 मिनट लागल उनका पढ़े में. एह बीच जुगेसर के दिल के धडक़न बढ़ गइल. आखिर डॉ.शाही सर उठा के बोललन – ‘सो यू आर गोइंग फॉर सिन्थेसिस ऑफ इनआर्गेनिक साल्ट विथ बेंजीन रिंग. गुड! वैरी गुड!! इज इट गोइंग टू हैव एनी मेडिसीनल वैल्यू?’\n– ‘दैट इज द फाइलन क्वेस्टर सर.’\n– ‘व्हाट इज योर फीड़ बैक?’\n– ‘कॉलेज लाइब्रेरी सर.’\n– ‘बट आय डोंट थिंक समस्तीपुर कॉलेज हैज एनी लाइब्रेरी टू वर्थ.’\nजुगेसर जवाब ढूंढे लगलन. थोड़ा देर सोच के डॉ.शाही कहलन – ‘योर नेम वुड बी रजिस्टर्ड एंड यूनिवर्सिटी विल पे द बिल फॉर दीज2मैगजींस.’\nऊ अपना टेबुल से दू गो पत्रिका जुगेसर के देत-देत कहलन – ‘सेंड द ऑर्डर ऑन बिहाफ ऑफ योर डिपार्टमेंट ऑफ समस्तीपुर कॉलेज. आय शैल सेंड द आफिशियल ऑर्डर. ओ.के..’\nजुगेसर का बुझा गइल अब उठे के चाहीं. ऊ खड़ा भइलन. डॉ.शाही खड़ा हो के हाथ बढ़वलन जवना के आशा जुगेसर ना कइले रहस. उनका आपन हाथ बढ़ावे में थोड़ा समय लागल. डॉ.शाही के आवाज उनका कान में जइसे दूर से आवत रहे – ‘आय एम रियली प्लीज्ड विथ योर स्टाइल ऑफ सबमिसन. यू हैव ओरिजनलिटी. मे गॉड ब्लेस यू.’\nभारत के सामाजिक परिवर्तन त नइखे मालूम, बिहार के सामाजिक गणित में बहुत बड़ा परिवर्तन हो गइल. भारतीय राजनीति में विश्वनाथ प्रताप सिंह के प्रताप से बिहार के सत्ता एगो खास वर्ग का हाथे आ गइल. जवन आंदोलन के शुरुआत कांग्रेस के ब्यक्तिवाद-परिवारवाद का खिलाफ भइल रहे ओकर खात्मा एगो नया व्यक्तिवादी परिवार का हाथ में चल गइल. बिहार में एकर नंगा रूप दीखल. पुरान सत्ता केन्द्र ताश के महल जइसन ढह गइल. ‘भूरा बाल साफ करो’ नारा देबे वाला ‘माई’ के गोहरा के गद्दी के खानदानी शासन में बदल दिहलस. अराजकता के आलम शिक्षा व्यवस्था के तहस नहस कर दिहलस. हालांकि कहेवाला कहेला कि पहिलहीं कवन अच्छा रहे. एहू बात में कम दम ना रहे. जातिवाद पर फलल-फूलल कॉलेज आ यूनिवर्सिटी के ढांचा एतना कमजोर रहे कि नया तूफान सब कुछ तोड़ मरोड़ के रख दिहलस.\nमिथिला विश्वविद्यालय में केमिस्ट्री के हेड डॉ.विनोद पांडेय कइसहूं नार्थ ईस्ट यूनिवर्सिटी में घुस गइलन. बीच में उनकर खबर मिले पीयल बढ़ गइल बा. जवना से बड़ा आश्चर्य भइल. ऊ का दू पीयल बंद कर देले रहस आ ज्योतिष शास्त्र उनकर प्रिय विषय हो गइल रहे. उनकर लिखल एगो लेखो छपल रहे विख्यात ‘नेचर’ पत्रिका में.\nज्योतिष शास्त्र के विज्ञान सम्मत ना शुद्ध विज्ञान साबित करे के चहले रहस. ऊ लेख पढ़ के जुगेसर एगो चिट्ठीओ लिखले रहस लेकिन कवनो जवाब ना आइल. ना जाने उनका पास पहुंचलो रहे कि ना. मिथिला यूनिवर्सिटी में उनकर जगह डॉ. ठाकुर ले लिहलन. डॉ.ठाकुर के नाक त पहिलहीं बड़ रहे. सुने में आइल तत्कालीन शिक्षा मंत्री से बड़ी नजदीकी हो गइल रहे. शिक्षा मंत्री जी का समस्तीपुर कालेज में कवनो रुचि ना रहे. बेशक रविन्द्र भवन में रुचि दिखावत रहस. बतावे वाला त बहुत कुछ बतवले रहे. सत्यकाम जी के खोज खबर लेले रहस. पता चलल ऊ आपन कारोबार समस्तीपुर का, बिहारे से समेट के कवनो दोसरा प्रांत में चल गइल रहस. रविन्द्र भवन के साथ बनल ब्यवसायिक परिसर बेच के अच्छा खासा कमाई भइल रहे उनके. हँ, मिसेज बोस मंत्री जी से मिले जरूर गइल रहस. उनका चल गइला पर अपना पीए के बोला के कहलस – ‘हुजूर छोड़ी ना इ समस्तीपुर आ दरभंगा के कहानी. पटना में त एक से एक कार्यक्रम हो रहल बा.’\n– ‘इहे राज सुख ह रे बोकवा. नेताजी एगो पार्टी आफिस दिल्ली में खोलऽताडऩ. पिछला बार स्टाफ के इंटरव्यू लेबे खातिर हमरो के भेजले रहस. ऊ रहे..का नाम ह ओकर? अरे पंजीबी आईएएस बा जवन. दिल्ली पहुंचत-पहुंचत ससुर रंग दिखावे लागल. हम साफ कह दिहनी – देखऽ भाई हमरा रहत तहरा उहे करे के पड़ी जे हम चाहब. प्रजातंत्र में जनप्रतिनिधिए सब कुछ होला. तब जाके होश आइल.’\n– ‘कुछ सेवा पानी कइलस कि ना?’\n– ‘कहां रे! ऊ त हमार एगो पुरान संघतिया भेटा गइल. शिव नारायण सिंहवा. कस्टम में नोकरी करऽता दिल्ली में. उहे एक दिन ले गइल रहे एगो नाच वाला जगह. का नाम रहे स्टार-वोस्टार. तबीयत खुश हो गइल मां कसम. आ इहां ई बंगालिन हमरा के समुझावत रहल नृत्य केतना तरह के होला?’\n– ‘का का भइल सर ऊ ब्लू स्टार में?’\n– ‘मत पूछा सिंहवा के देखत भइल कि ओकर मालिक हमनी के एगो अलग-जगह में बइठा के शराब ले आइल भूजल मुर्गा के साथ. ओने स्टेज पर एक से एक लडक़ी आके नाचे लगली. एक से बढ़ के एक. तीन घंटा के प्रोग्राम. जइसन म्यूजिक ओइसने लाइट के चकमक.’\n– ‘आउर कुछ, सर.’\n– ‘बस अब खतम. तुम आगे का कार्यक्रम देखो.’\nमंत्री जी के हिन्दी में बोलला के मतलब पीए का अच्छी तरह मालूम रहे.\nपरिवर्तन के एह दौर में जुगेसर के का हासिल भइल, एकर निर्णय पाठक वर्ग करी. हम त सिर्फ कहानी लिखऽतानी. उनको ओह समय के बाकी आशा रहे त परिवर्तन से. जयप्रकाश नारायण के आंदोलन के सपोर्ट में उहो कएक दिन धरना पर बइठल रहस. कालेज का वादविवाद प्रतियोगिता में उनका सेकेंड प्राइजो मिलल रहे. हालांकि उनका विश्वास रहे फर्स्ट होखेवाला के श्रीवास्तव पदवी के योगदान रहे.\nई सबका साथ होला. जीत के कारण पुरुषार्थ आ हार के कारण उनकर जोगाड़ नजर आवेला. परिवर्तन के ई समय कुछ हद तक मेला के भगदड़ जइसन हो गइल रहे. जइसे मेला में हाथी सनक गइल रहे. सभे भागत रहे. केहूके चप्पल छुटल त केहू के सामान. हां, केहू का दोसरो के सामान हाथे लाग गइल. बाकिर जुगेसर के भाग्य अइसन कहां रहे. उनका त अपने मिलल बडक़ा बात रहे.\nत उनकर भुला गइल पीएच.डी.. ऊ जब-जब आपन थीसिस के प्रोग्रेस डॉ.शाही के दिखावस, डॉ.शाही आनंद से उछले लागस.\n– ‘ब्रेभो. यू विल मेक हिस्ट्री!’\nएक-एक लाइन, एक-एक शब्द डॉ. शाही पढ़स. उनके बतावस – ‘लुक, प्रापर वर्ड का यूज बहुत वाइटल है.’\nबाकिर, परिवर्तन के झंझावात में डॉ.शाही के अस्तित्वे खत्म हो गइल. उनका अलग दीखे के गुण बहुत शत्रु बना दिहलस. एक दिन खबर आइल कालेज के कुछ छात्र डॉ.शाही के जान से मार दिहलन. कहे वाला त कहेला उनके विषय के कवनो प्रोफेसर के हाथ रहे. बाकिर जुगेसर अपना नुकसान के पूरा ना कर सकलन. ता उम्र जुगेसर घर बंधलन पूजा का साथे. कुछ अइसन परिस्थिति पैदा हो गइल कि पूजा के शादीओ नान इवेंट बन के रह गइल. ऊ एक्सर्टनल एक्जामिनर बन के पटना गइल रहस. सब कुछ सामान्ये रहे. हठात् रात में फोन आइल अर्चना के. ऊ बतवलस कि आपन शादी कवनो हरिजन लडिक़ा से कर लेले बाड़ी. ई खबर बैकुण्ठ जी पर बड़ा भारी पड़ल. तबीयत त अइसहूं खराबे रहत रहे. दवा खाए से ज्यादा खानपान के संयम पर ध्यान रहे उनकर. डॉक्टर के बार-बार कहला के बादो प्रेशर के दवा नियम से ना खास. ओहदिन जुगेसर का अइला के कारण पुरी तलाइल रहे घर में. खाना तनिका बेसिए हो गइल रहे. सुबह-सुबह जब जुगेसर जगलन त बैकुण्ठ जी के हालत खराब हो गइल रहे. ऊ भाग के रिक्सा ले अइलन. बैकुण्ठ जी के कइसहूं बैठा के मेडिकल कॉलेज ले गइलन. शाम के चार बजत-बजत बैकुण्ठ जी संसार त्याग दिहलन.\nबांसघाट पहुंच के समस्या भइल आग के दी? अर्चना के खबर देबे खातिर पूजा के मां मना कर दिहली. अंत में जुगेसरे किरिया उठवलन. ओही समय उनका पता चलल कि बैकुण्ठ जी ए ना मुहल्लो के लोग उनका के बैकुण्ठ के दामाद समझत रहे. बिपत्ति जइसे आवेला ओहसहीं चलिओ जाला. सोचला पर लागेला कइसे वहन करी आदमी ओइसन समय. लेकिन जेकरा पर गुजरेला ओकरा के सोचे के समय ना देव. ठीक ओहसहीं जइसे ऑपरेशन थियेटर में बेहोश रोगी के दशा होला. रोगी के शरीर पर काट पीट होला लेकिन ओकर अनुभव ओकरा ना होला. ओसहीं जइसे तइसे हालत सामान्य होखे लागल जुगेसर का वास्तविकता से मुकाबला होखे लागल. कालेज के काम रुटीन जइसन लागे. क्लास लेबे खातिर पढ़हुँ के मन ना करे. कभी महसूसो करस थोड़ा नजर घुमा लेले रहतन त अच्छा होइत. शायद अपना काम से बेइमानी करतारन ई सोच के मन बड़ा दु:खी होखे. समस्तीपुर जवना स्कूल में पहिले पढ़ावे गइल रहस ओकरा सेक्रेटरी से कभीए कभार मुलाकात होखे. एक दिन कॉलेज से निकल के रिक्सा वाला के कहलन – ‘मूलचन्द स्कूल चलऽ.’\nस्कूल में घुसत-घुसत अपना पुरान इयादन में डूब गइलन. सीधा प्रधानाध्यापक के कमरा का ओर बढ़े लगलन. इहे ऊ जगह रहे जहां ऊ अपना जिनिगी के दुसरका अध्याय शुरू कइले रहस. चपरासी के ‘प्रणाम सर’ के आवाज से ऊ वर्तमान में लवटलन – ‘कइसन बाड़?’ मुंह से अपने आप निकल गइल.\n– ‘रउरा सब के आशीर्वाद बा सर.’\n– ‘हेडमास्टर साहब बानी का?’\n– ‘जी हां. आज त जैनो साहब आइल बाडऩ.’\nजैन जी के नाम सुनके जुगेसर के कान खड़ा हो गइल.\n– ‘का बात बा हो? कवनो मिटिंग ओटिंग बा का?’\n– ‘ना अइसे त कवनो मिटिंग नइखे. सुनाता स्कूल सब सरकार ले ली. हो सकऽता एकरे बारे में बात होखे.’\nजुगेसर का तत्काल ध्यान आइल, हँ, अइसन बात चलत त बा.\nहेडमास्टर साहब के कमरा में घुसे का पहिले एक बार पुछलन – ‘अन्दर आ सकऽतानी सर?’\n– ‘अरे जुगेसर जी, आइये-आइये.’ हेडमास्टर साहब के साथ-साथ जैन साहबो के आवाज आइल. प्रणामापाती का बाद सभे एक दूसरा के हाल-चाल पूछल. फेर कालेज के हाल-चाल शुरू हो गइल. जुगेसर स्वभावे से अपना विषय से फालतू ज्यादा जानकारी ना राखस. तबहु जैन साहब से बात करे में बड़ा सहज महसूस होखे.\nस्कूलन के सरकारीकरण के बात चलल. एह बात से सब कोई राजी रहे कि सरकारी भइला के बाद पढ़ाई-लिखाई उठ जाई. हेडमास्टर साहब कहे के कोशिश करत रहस जे मास्टर लोग का ज्यादा तनख्वाह मिली त काम ज्यादा करी लोग.\nउनका मन के बात समझे में जुगेसर का समय ना लागल. सीधा-सीधा पइसा आ सरकारी नौकरी के लालच रहे. ओकरा आगे शिक्षक पेशा के पवित्रता के महत्व गौण हो गइल रहे. जैन जी के पिता जी आपन जमीन देके ई स्कूल बनवले रहस 1944 में. चारों ओर कांग्रेस आ स्वराज के लहर रहे. दूर-दूर से जेही नेता आवस उनकर देखे सुने के दायित्व मूलचंद जैने पर रहे. शहर में सब कारोबार का जद में उनके परिवार रहे. आजादी के बादो ठीके-ठाक चलत रहे. मूलचंद जी के ई दूसरा बेटा रहस. पहिलका के मृत्यु चेचक से हो गइल. एही से जैन के सारा सामाजिक दायित्व सुन्दरेलाल जी पर रहे. उनका खातिर ई स्कूल खानदान के प्रतिष्ठा रहे. शहर में आन-बान के निशानी रहे. बहुत देर तक बातचीत का बाद सुन्दरलाल जी से ब्यक्तिगत प्रश्न पूछ हेडमास्टर साहब अनुमति लेके लघुशंका करे बाहर गइलन. तबहीं सुन्दरलाल जी जुगेसर से सवाल कइलन – ‘प्रसाद जी, एगो सीधा सवाल पूछऽतानी. आशा करऽतानी रउरो सीधा जवाब देहब.’\n– ‘पूछल जाव.’\n– ‘पटना में जेकरा इहां आप रहत रहीं, उनका लडक़ी से रउरा शादी कर तानी त.’\nसवाल सुन के एक बार त जुगेसर के माथा चकरा गइल. कुछ सेकेंड बाद मुंह खोललन – ‘करेके ईच्छा त बा. समय के इन्तजार करऽतानी.’\n– ‘बड़ अच्छा लागल आपन जबाब सुन के. अब एगो बात जल्दी बतावल जाव..ऊ लडक़ी कहां तक पढ़ल बा?’\n– ‘बीएससी कर के बीएड कर रहल बाड़ी.’\n– ‘शादी के बाद ऊ त रउरे पास रही ना?’\n– ‘बिल्कुल. एमें का शक बा?’\nसुन्दर लाल जी, हेडमास्टर साहब का सामने से एगो कागज उठवलन. ओके जुगेसर के देके कहलन – ‘ओकर नाम ठीक से लिखीं त.’\nजुगेसर बिना कुछ सोचले कागज के पन्ना पर लिखे लगलन – ‘पूजा प्रसाद पिता श्री बैकुण्ठ प्रसाद, पटना यूनिवर्सिटी.’\nहेडमास्टर साहब के आवत देख के ऊ कागज ले लिहलन. अब बात राजनीति पर आ गइल. अंत में सुन्दरलाल जी कहलन – ‘हेडमास्टर साहब. आज स्कूल का बाद मास्टर जी लोग के नियुक्ति वाला फाइल लेके आ जायब.’\nजुगेसरो बिदा लिहलन.\nअसली बात पता चले में बहुत दिन लागल. अइसे दूसरे दिन सुबह-सुबह उनका घरे हेडमास्टर साहब आइल रहस. जुगेसर से एने ओने के बात करके अंत में असली बात पर अइलन. अपना दामाद के स्कूल में रखवावे खातिर जैन जी के पीछे लागल बाडऩ. स्कूलन के सरकारी होखे में अब तनिको देर नइखे. मंत्री जी कह दिहले बाडऩ. खैर बहुत घुमा फिरा के अंत में बतवलन कि पूजा के स्कूल में रखे के आदेश देले बाडऩ. आ इहे बतावे ऊ सबेरे सबेरे आइल बड़ुअन. ई खबर सुन के जुगेसर हंसस कि रोवस समझ ना पवलन. खाली इहे पूछलन – ‘कब से?’\nमास्टरजी कहलन – ‘हो सके त आजुए से.’\nकुछ सोच के जुगेसर कहलन – ‘आज त ना लेकिन हम एतवार के पटना जाके पूजा के ला सकीला.’\n– ‘सुन्दर-सुन्दर. सोमवार से हम उनका के क्लास दे दे तानी.’\nकह के जाए खातिर उठलन हेडमास्टर साहब. थोड़ा सहम के कहलन – ‘देखल जाई सर. जैन जी से मिलला पर थोड़ा हमरा दामाद के बारे में कहब.’\n– ‘निश्चिंत रहीं सर. राउर काम जरूर होई.’ न जाने जुगेसर के मुंह से ई बात कइसे निकल गइल.\nपटना जाए के पहिले ऊ सुन्दर लाल जी से मिलल मुनासिब समझलन. सुन्दरलाल जी दुकाने पर रहस. उनका के देख के अन्दर आफिस में गइलन. आफिस के दीवाल पर दू गो मर्द आ दूगो औरत के तैलचित्र रंगल रहे. ओकरे ओर ईशारा कर के सुन्दरलाल जी कहलन – ‘हमार दादा-दादी आ बाबूजी माँ के तस्वीर ह. ओही लोग का आशीर्वाद से त इ संसार पार होखे के ह.’ तब तक नौकर दू गो प्लेट में दू गिलास पानी ले आइल. जुगेसर का ओर पानी बढ़ा के सुन्दरलाल जी कहलन – ‘का लिहल जाई सर?’\n– ‘ना-ना, कुछ ना.’\n– ‘ई कइसे होई. चाय कि ठंडा.’\nजुगेसर हिचकत-हिचकत कहलन – ‘चलीं चाय मंगावल जाव.’\nनौकर चल गइल.\nसुन्दरेलाल बात बढ़वलन – ‘देखीं ऊ हेडमास्टर से हम परेशान बानी. उनकर दामादो के हम देखले हईं, बिल्कुल पैदल समझीं. तबहिओ हम ओके राख लेब.’\nअब स्कूल पर हमार त कवनो कंट्रोल रहे के नइखे. एही से सोचत रनी ह. कम से कम चार-पांच गो बढिय़ा शिक्षक हो जाइत त कुछ दिन त स्कूल के नाम इज्जत बचल रहित. अब मुश्किल बा कि सबकर एप्रोच आ रहल बा. सुनले हईं पइसो रुपिया देबे खातिर तैयार बा लोग. सबका बैकडेट में पे रोल पर होखे के चाहीं. ईश्वर के कृपा से हमरा रोटी के अभाव नइखे. आप पूजा के ले आइल जाव. हम समझतानी बिना शादी कइले अपना पास रखल ठीक ना होई. हम उहो सोचले हईं. अपना घर में ऊपर एगो कमरा बा. ओह में रह सकेली जब तक आपके शादी नइखे होत.\nजैन जी के इहां से निकल के जुगेसर सोच ना पावत रहस कि ई सपना ह कि वास्तव में होता. खैर छ: महीना बाद दूनो जाना के ब्याह हो गइल. बारात पटना गइल समस्तीएपुर से. गांव से केवल जगमोहन आइल रहस. प्रोफेसर कालोनी के ओही घर में जुगेसर आ पूजा नया संसार शुरू कइलस लोग.\nपूजे के कहला पर जुगेसर उनका के आपन गांव देखावे खातिर तईयार भइलन. एगो गाड़ी ठीक भइल. सुबह पांच बजे निकल गइल लोग. मुजफ्फरपुर बाइपास से निकल के एगो ढाबा पर नास्ता कइल लोग. दही-चूड़ा. पूजा खातिर ई सब कुछ नया रहे. पटना में जनम भइल रहे. ओहीजे बड़ भइल रहली. रास्ता का दूनो ओर लहलहात खेत देख के उनकर मन खुशी से पागल हो गइल रहे. लीची के छोट-छोट गाछन के बगीचा जनाय कि काट के सजावल गइल बा. बीच-बीच में पानी के जमाव. जुगेसर बतावत रहस ई सब जगह सालो भर पानी रहेला. बरसात में त कहे लायक ना रहे. दूर-दूर तक गांव ना लउके. बीच-बीच में छोट-छोट बाजार मिले. करीब बारह बजे जुगेसर बतवले अब उनकर गांव आवे वाला बा. उनका मुंह पर तनाव साफ लउकत रहे. पूजो मुँह पोंछ के आंचर ठीक कर लिहली. जुगेसर उनका ओरी देखके कहलन – ‘अबहीं आधा घंटा आउर लागी. घबड़ा मत.’\nगाड़ी बड़ रास्ता छोड़ के कच्ची में घुसल. कुछ दूर तक ईंट बिछल रहे. फेर त एकदम कच्ची. ड्राइवर बुदबुदाए लागल. मुश्किल त तब भइल जब सामने के बैलगाड़ी के बैल गाड़ी के हार्न सुनके भडक़ गइलन स. ओकनी के फेर से रास्ता पर ले जावे में गाड़ीवान का 10-15 मिनट लागल. पूजा गाड़ी से उतर के हाथ-गोड़ ठीक करे लगली. तबही दोसरा ओर से एगो बडक़ा सांप दिखल. ऊ – ‘माई रे’ कहके चिल्ला पड़ली. जुगेसर हंसे लगलन. ससुराल में आके पहिलहीं सांप दीखल कहेला लोग बड़ा शुभ होला. लेकिन पूजा के हाथ गोड़ अबहींओ कांपत रहे.\nगाड़ी आगे बढ़ल. गांव का बीच से जब गाड़ी निकलल त पीछे-पीछे लडिक़ा दउड़े लागऽसन. एक बार पूजा का सुनाइल – ‘ए कनिया जा ता.’\nऊ कनिये त रहस. सामने एगो गांव देख के जुगेसर कहलन – ‘आवऽता तहार ससुराल.’\nगांव में घुसे का पहिले एगो मंदिर रहे. गाड़ी रोक के जुगेसर आ पूजा दूनो जाना उतरल लोग. मंदिर पर ऊ कब आइल रहस याद ना रहे लेकिन ई उनका लडिक़ाई वाला मंदिर ना रहे. बदल गइल रहे. सुन्दर अस गुबंद रहे. अबही पूरा तरह पक्का ना भइल रहे लेकिन सुन्दर लागत रहे. दूनो जाना मंदिर के अंदर गइल लोग तब तक लडिक़न के झुण्ड जमा हो गइल. ओमे एगो थोड़ा चालाक किस्म के रहे. ऊ पुछलस – ‘कहां जाए के बा?’\nजुगेसर कहलन – ‘एही गांव में?’\nऊ फेर सवाल कइलस – ‘केकरा इहां?’\nजुगेसर ओकरा सवाल के का जवाब देस, ठीक ना समझ पवलन. का बतावस केकरा इहां जाये के बा? उल्टे ओकरे से पुछलन – ‘तू केकर बेटा हव?’\n– ‘हम श्री जगमोहन प्रसाद के लडिक़ा हईं.’ जगमोहन के नाम सुन के जुगेसर के मन पर एगो अलग प्रसन्नता फैल गइल. कहलन – ‘त बबुआ, जा के अपना बाबूजी से बतावऽ जुगेसर चाचा आइल बाडऩ.’\nऊ लडिक़ा एकदम से दौड़ के भागल. सगरी गांव में बात फइल गइल – ‘जुगेसर चाचा आइल बाडऩ.’\nउनका अपना घर ले गाड़ी जाए के जगह ना रहे. रास्ता पर गाड़ी खड़ा कर के ऊ उतरलन. पूजा के कहलन घूंघट उठा लेबे के. ऊ लोग आगे बढ़लन कि लडिक़ा-लडिक़ी के झुण्ड ऊ लोग के पीछे-पीछे चले लागल. कवनो का पता ना रहे का करऽता. आ सब के लागे जइसे कवनो नया चीज बा. दुआर पर पहुंचत भइल कि चाची निकल के अइली. जुगेसर का इशारा कइला पर पूजा का उनका पैर छुअला पर आपन पैर झटक दिहली. कइसहूं अस्पष्ट आवाज में कहली – ‘काहे अइल ह एजा? हम त तहरा से संतोष कइ लेहले बानी.’\nफेर घर छोड़ के चल दिहली. जुगेसर के त ठकुआ मार दिहलसि. ऊ खड़ा रहस तबले जगमोहन आ गइले. साथ में उनकर बेटो रहे. आवते कहलन – ‘का हो, खबर क दिहले रहत आवे के.’\n– ‘हठात हो गइल प्रोग्राम.’\n– ‘बाबूजी कहां गइलहन.’\n– ‘रहले ह दुआरे पर. हमरा के देख के न जाने केने चल गइलन.’\n– ‘तहार नाम सुने के तइयार नइखन.’\nजगमोहन ‘चाची-चाची’ आवाज दिहलन.\nचाची अइली त कहलन – ‘का खिआव तारू बेटा पतोह के?’\n– ‘अरे का खिआइब. इ त बिजुली जइसन परगट भइल बा लोग. पतोह कहतारी आजुए लौट जाये के.’\n– ‘अच्छा हमरा घरे दही बा. मंगा दे तानी. बाकी तइयार करऽ.’ कहके जगमोहन बेटा के दही ले आवे खातिर भेजलन. जुगेसर से एने ओने के बात करे लगलन. मंदिर का बारे में पुछलन जे के खर्च करऽता. उनका के पॉकेट से एक हजार रुपया निकाल के दे के कहलन – ‘हमरा ओर से मंदिर में लगवा दीहऽ. तबही चाची एगो कटोरा में दही लेके अइली. चम्मच देबे के सवाले ना रहे. जुगेसर हाथ से दही खाये लगलन. हाथ धोके चाची से कहलन – ‘चाची पतोह कइसन लागल हिय?’\n– ‘परी बा परी.’ ऊ कहली – ‘लेकिन इहां आके रही थोड़े.’\n– ‘रही ना लेकिन आवत जात त रही.’ तबही बाबूजी के उहे भिनभिनाइल आवाज आइल – ‘कवनो जरूरत नइखे इहां आवे के. हमरा इज्जत के टांगे में आउर का बाकी रहल जे तू आ गइलऽ ह. चलऽ जल्दी निकल जा.’\nजुगेसर देखलन केवाड़ी का पीछे पूजा खड़ा रहस. पत्नी का सामने पति के बेइज्जती सहल पत्नी खातिर बड़ा कठिन होला. ऊ अपना के संभाल ना पवलन – ‘ठीक बा. हम चल जात बानी. एह जिन्दगी में कबहीं ना आइब एजा.’ कह के – ‘चलऽ पूजा’ आवाज देके चल पड़लन. साथे-साथे जगमोहन. केहू कुछ ना बोलल. आ के सीधे गाड़ी में बइठलन. जगमोहन पूजा के देखे चल गइलन.\nचाची पूजा के खोंइछा में दू मुट्ठी चावल देले रहस. ओके संभालत जब ऊ घर से निकलली त बाबूजी पर नजर पड़ल. उनकर आंख डबडबाइल रहे. पूजा के प्रणाम के जवाब में उ मुंह फिरा लिहलन.\nतीन साल के अन्तर में दू गो लडिक़ी हो गइल जुगेसर का. नाम रखले रहस आकृति आ सुकृति. आकृति स्कूलो जाए लागल. आकृति के जनम पटना ननिहाले में भइल रहे. सुकृति के समय नानी समस्तीपुर आ गइल रहस. तबहीं से ऊ इंहे रहस. उनको उमिर भइल जात रहे. पटना वाला घर किराया पर लगा दिहले रहे लोग. दूनो लडिक़ियन का पीछे कब समय निकल जाव पते ना चले.\nजुगेसरो आपन थीसिस पूरा करे खातिर कोशिश करे लगलन. मुश्किल तब होखे जब कहीं जास. पिछला पंद्रह साल में जइसे भाषे बदल गइल समाज के. बहुते अटपटा लागे. उनका मुंह पर त कोई ना कहे लेकिन अन्य पुरुष के रूप में सब जगे सेटिंग-जुगाड़ के बात सुनाव.\nछोट-बड़ सब का खातिर दलाल हो गइल रहस. आ उहो के कवना लेबल के बा कहल मुश्किल रहे. कॉलेज के नया चपरासी जब एक दिन उनका से कहलस – ‘सर लागता रउरा नाम का आगा डॉक्टर ना लिखाई.’ ओह दिन उनका से रात में खाइल ना गइल. इहे सामाजिक उत्थान ह शायद. एह से त ऊहे जमाना ठीक रहे जब एगो अनपढ़ पंडित सत्यनारायण के कथा हिन्दी में बांच के दक्षिणा ले जास. आ ऊ दक्षिणो का – ‘यथा इच्छा!’\nसत्यनारायण भगवान के खयाल अइला से लडिक़ाई के बहुत बात याद आ गइल हठात्. गांव में केहू का कुछ होखे कथा रखाव. राम दुलार पंडित आवस कथा बांचे. प्रसाद बने-खीरा, ककड़ी, शकरकंद, अमरूद काट के दउरी-दउरा में रखा जाव. पंडित जी के प्रत्येक शंख के आवाज गिनी सं बाहर बइठ के. जब सातवां बार शंख बाजे त होखे आरती. आरती के एगो लाइन अबहीं ले याद रहे जुगेसर का – ‘जो राजाराम जी की आरती गावे. बैठ बैकुण्ठ परम फल पावे.’\nउहे फलन के दू चार गो टुकड़ा प्रसाद खातिर गांव भर के बच्चा बूढ़ा सभे घंटन बइठे. सामाजिक क्रांति का बाद न जाने गांव में पूजा होखतो बा कि ना. इ सोच के जुगेसर का आंख से आंसू के कएगो बूंद टपक गइल.\nखरचो ना जाने कहां से बढ़ल जात रहे. दू-दू आदमी के महीना घर में आवत रहे. पूजा कब से कहत रहस एगो स्कूटर खरीदे के. जुगेसर अगिला महीना अगिला महीना कह के टरले जास. आखिर एक दिन बैंक के पासबुक देखली पूजा – ‘देखीं सत्रह हजार बा. अब त खरीदा सकऽता स्कूटर.’\nजुगेसर का मन स्कूटर खरीदे के ना रहे. एगो अलग किस्म के झमेला मने होखे. का बढिय़ां त रिक्सा से चल जाला लोग जहां मन होला. पूजा के मन दोसरा ओर हटावे खातिर कलहन – ‘हमरा त बुझाता कि पहिले एगो घर बनावल जाव.’\n‘घर’ अइसन बिषय होला जवना खातिर कवनो नारी कुछुओ करे खातिर तइयार रहेली. अब त एगो नया विषय मिल गइल ओ लोग का. जान पहचान का लोग से जमीन के खबर लेबे लागल लोग.\nऔरत में एगो विशेष गुण होला. मां बने के अनुभव ओकरा खातिर बड़ा महत्वपूर्ण होला. पूजा के जब डॉक्टर मुस्कुरा के बतवलस त उनका खुशी के ठिकाना ना रहे. आपन बोल के त अम्मा छोड़ के कोई ना रहे. सबसे पहिले उनके फोन लगवली. ई सुन के अम्मा के खुशी के ठिकाना ना रहल. सैकड़ों किस्म के सावधानी बता दिहली एक सांस में. उन कर उमंग देख के जुगेसर से ना रहल गइल. पूछलन – ‘बड़ा खुश बाडू़ का बात बा?’\n– ‘बताईं.’ होठ निकाल के आंख चमकावत पूजा कहली.\n‘हमके ना बतवला से का बताइब.’\nपूजा उमंग में उनकर नाक पकड़ के कहली – ‘अरे हमार बुद्ध स्वामी जी, रउरा पापा बने वाला बानी.’\n– ‘साचहूं.’ कहके जुगेसर उछल पड़लन. जिन्दगी के तीसरा चक्र के सूचना हो गइल. अब घर बनावे वाला विषय के साथ-साथ आवे वाला मेहमानो के चर्चा चले लागल.\nपांचवां महीना से केहू के कहे के ना पड़े. पूजा के देख के कवनो अनाडिय़ो बता सकत रहे. अइसने स्थिति मातृत्व के महान बनावेला. पूजा ओइसन शरीर लेके सब काम करस.\nनउवां महीना में अम्मा के बुला लीहल लोग. बैकुण्ठ जी के गुजरला के बाद ऊ आउर मजबूत दीखत रहस. अइसहूं अकेले भइला पर आदमी में बाचे के इच्छा शक्ति बढ़ जाला. जुगेसर त बहुत दिन उनके देखले रहस लेकिन अबकी बार अम्मा एगो दोसरे महिला दीखस. पूजा के हमेशा डांटत रहस. बीच-बीच में दामादो के ना बकसस. उनका मन के खिलाफ पूजा के अस्पताल में भरती कइल गइल. नाम के अस्पताल रहे. असल में डॉ.विमला के घर ही अस्पताल बनल रहे प्रसव खातिर. अम्मा एगो बात पर अड़ल रहस आपरेशन कर के बच्चा ना होई. पूजो मानसिक रूप से तइयार रहस. ई मानसिक प्रस्तुतिए असली होला. अपना समय से बच्चा भइल. अम्मा का अच्छा ना लागल, लडिक़ी रहे. उनका बड़ी आशा रहे लडिक़ा के लेकिन जुगेसर प्रसन्न रहस. उनका कवनो बहिन ना रहे. उहे नाम रखलन सोनी. बच्चा देख के ना लागे केकरा अइसन बा. जे देखे आवे अपना तरह से कहे – ‘बाप जइसन बा. बड़ी भाग्यशाली होई.’\nभाग्यशाली साबितो हो गइल. घर बने के काम ओही साल शुरू हो गइल. आगे वाला दू साल कइसे बीतल पता ना चलल. दूनो जाना के काम रुटीन जइसन चलत गइल. ‘ना ऊधो के देना ना माधो के लेना.’\nस्कूल सरकारी हो गइला से एके गो फायदा भइल, महीना बढ़ गइल. जुगेसर आ पूजा दूनो जाना के मुट्ठी बंधल रहे. कवनो फालतू खरचा ना करे लोग. समस्तीपुर जइसन छोट जगह में फालतू खरच करे के कुछ रहलो ना रहे. उनका इहां केहू आवहु जाए वाला त ना रहे. बड़ा जोर होखे त छुट्टी में कबो पटना चल जाव लोग.\nनया घर बसावल कठिन त होला बाकिर एमें आनंदो कम ना मिले. जहां एगो कुछ दीखे ले आवे खातिर पूजा उनका पीछे पड़ जास. उनकर हजार बहानो पूजा के रोक ना पावे. एहीतरे धीरे-धीरे घर भरे लागल. सोनीओ चले फिरे लागल. ओकर बोली सुने खातिर जुगेसर के मन कालेज में बिल्कुल ना लागे. अइसहूं अब कालेज रुटीन हो गइल रहे. उहे क्लास, उहे बिषय दोहरावे के रहे.\nआदमी कतनो व्यस्त रहे पिछला याद साथ ना छोड़े. जुगेसरो के गांव पीछा ना छोड़त रहे. ओह दिन छुट्टी रहे. जाड़ा के दिन. खा के रजाई में घुसलन त नींद आ गइल. सपना में बुझाइल अबहीं सात क्लास में पढ़े जात बाडऩ. मिडिल स्कूल जाए में खेताखेती जाए के पड़े. रास्ता अइसहूं ना रहे. ओह दिन कवनो साथीओ ना रह सन. दूनो ओर माथ भर आईल अरहर के खेत रहे. ओकरा बीच के पगडण्डी पकड़ जात रहस अपना मने. हठात सामने से चार गो लोग कान्ह पर मुर्दा लिहले सामने पड़ गइल. तेज-तेज डेग से ऊ आदमी बढ़त आवत रहस. पीछे आवे वाला लोगो साथे रहे. जुगेसर हड़बड़ा के पास के खेत में अंदर चल गइलन. उनका सामने से ऊ लोग निकल गइल. उनकर पैर कांपे लागल. बड़ी देर तक जाए वाला लोग के दिशा में देखत रहलन. खड़ा होखे में असुविधा बुझात रहे. दम घूंटे लागल जइसे. नींद टुटला के बादो जुगेसर डेराइल रहस. कइएक मिनट लागल वर्तमान में लौटे में. पेट में मरोड़ बुझाइल. धीरे-धीरे सारा ध्यान पेट पर आ गइल. हँ, पेट गड़गड़ करत रहे.\nमृत्यु के समाचार ठीक पहुंच जाला. कलकत्तावाला चाचा के मरला के खबर मिलला पर जुगेसर के मन विचलित हो गइल. जवना घर गांव में जनमल रहस ऊ ओजा के आदर्श रहस चाचा. लडिक़ाई में उनका अइला पर घर में उत्सव जइसन माहौल हो जाव. चाचा जुगेसर के लेके बाजार का दिन करीब कोसभर के गांव जास. ओजा से मछली ठीक से लेके आवस. जुगेसर मने-मने ठीक कइले रहस भविष्य में उहो चाचा जइसन धोती-कुर्ता पहिनिहन. चाचा के एके गो बेटा रहस रवीन्दर. उनका साथ जुगेसर खेलस. रवीन्दर के कपड़ा त रहले रहे हाथ गोड़ो मुलायम दिखे. जबकि जुगेसर के हाथ पैर सूखल सूखल दीखे. लेकिन जब तक दूनो जाना बच्चा रहस कवनो भेदभाव ना रहे. दूनो के एक साथ देख के चाचा आ बाबूजी लोग बड़ा प्रसन्न होखे. सब गड़बड़ हो गइल जब रवीन्दर का मैट्रिक में सेकेंड डिवीजन मिलल. चाचा अपना मुंह से कहलन – ‘अरे बिहार के फर्स्ट डिवीजन बंगाल के थर्ड डिवीजन के बराबर होला. लेकिन तभी से चाचा के प्यार जुगेसर आ घर के प्रति कमे लागल रहे.\nशादी-ब्याह वाला मामला के बाद त पूरा तरह सम्बंध विच्छेदे हो गइल रहे. जुगेसर के मन भइल एही बहाने सम्बंध जोड़े के. पूजा से अपना मन के बात कहलन. पूजा संगे-संगे तैयार हो गइली. अब ई सम्बंध बनावे खातिर रहे कि कलकत्ता घूमे खातिर, ना कि दूनो खातिर कहल मुश्किल बा. चाचा रहत रहस बासद्रोनी. टालीगंज से गडिय़ा वाला रास्ता में. सातू बाबू मोड़ से उतर के पैदल जाए के पड़े. एगो नाला पड़े जवना के पार करे खातिर लाइन लागल रहे सब समय. जुगेसर आइल रहस एक बार जब उनकर पटना एडमीशन भइल रहे. माथा छिलवा के रवींदर बइठल रहस. बड़ा खुश भइलन जुगेसर के देख के. दूनो जाना गला मिलके बड़ी देर तक रुंधल गला से रोवल लोग. सोनी के गोदी में उठवलन त ऊ रोवे लागल.\nबहुत बात भइल, आ जवना बात से समस्या रहल ऊ रवीन्दर ना उठवलन. ई गांव त रहे ना. श्राद्ध का नाम पर बाबूघाट गंगा के किनारे जाके कामक्रिया कर आइल रहस रवीन्दर. ओकरा दोसरा दिन आस-पास के परिवार के खियावल गइल. करीब पचास आदमी होइहन सब मिला के.\nबात-बात में आपन पेट वाला तकलीफ कहलन जुगेसर. रवीन्दर सलाह दिहलन होमियोपैथिक दवा खाए के. एक दिन उहे जुगेसर के लेके धर्मतल्ला अइलन. डॉ.कांजीलाल नाम रहे डॉक्टर के. बडक़ा लाइन रहे. जुगेसर के नम्बर आइल त रवीन्दरो साथे गइलन. डॉ.कांजीलाल जोर से चिलइलन – ‘दूटो केनो?’\nरवीन्दर कहलन -‘ए आमार भाई. बिहारे थाके. बांग्ला जाने ना बोले साथे एस छि.’\nडॉक्टर के सुर एकदम बदल गइल – ‘हाम हिन्दी बोलने सकता है. तुमी एबार बाहिरे जाव.’\nरवीन्दर का निकल गइला का बाद जुगेसर से करीब आधा घंटा सवाल करत रह गइलन डॉक्टर. अइसन-अइसन सवाल केहू से पूछल जा सकेला जुगेसर सपनों में ना सोचले रहस.\nडॉक्टर का जब बुझाइल जे सामने वाला रोगी प्रोफेसर ह त अंग्रेजी बोले के कोशिश करे में आउर अपना तरह से हिन्दी ब्यवहार करे लगलन. जुगेसर का जे समझ में आइल ओकर माने रहे – ‘एह बेमारी के डॉक्टरी भाषा में इरिटेबल बॉउल सिंड्रोम (आईबीएस) कहल जाला. एकर उत्पत्ति ग्लायडीन नामक रसायन के कारण होला. ई रसायन गेहूं से शरीर में आवेला. ई पाचन तंत्र के प्रतिरोध क्षमता के प्रभावित करेला. जवना से पेट के गड़बड़ी पैदा होला.’\nडॉक्टर एक महीना के दवाई दिहलन आ बतवलन कि हरेक महीना ऊ आपन हाल-चाल आ दवा के पइसा भेजत रहिहन. डॉक्टर आपन सलाह आ दवा भेज दीहन. छ: महीना बाद ऊ आके एक बार फिर जांच करवा जइहन. हां, खाए में रोटी ना खाइले अच्छा होई, डॉक्टर सलाह दिहलन.\nदेखत-देखत सोनी चार साल के हो गइलस. समस्तीपुर के सबसे नामी अंग्रेजी स्कूली में केजी में ओकर नाम लिखावल लोग. स्कूल के रिक्सा ले जाव आ ले आवे. एही समय हाई स्कूल के शिक्षक लोग के जिला से बाहर बदली होखे के खबर आइल. जाने वाला कहत रहे – ‘ई खाली बहाना बा. सब रुपया खाए के धंधा ह सरकार के.’ आ ऊहे भइल. हरेक शिक्षक के पास कोई ना कोई पहुंच गइल. खरचा कइला पर बदली पासे में होई. अपना जिला के बार्डरो पर हो सक ता आ कहीं दूर-दराज जगहो हो सकऽता. जतना गूड़ डलबऽ ओतने मीठ होई.’\nजुगेसर के मति-गति पूजा का अच्छा तरह मालूम रहे. ठीके सोचली कि उनके बिना बतलवलही काम करवाइब. पति के ना बता के ऊ पहिला बार कवनो काम करे गइल रहस. एक बार त मन कचोटलस लेकिन चारों ओर जइसे मार-काट मचल रहे देख के निश्चय कइली – कोशिश करेके.\nजिला कार्यालय में पहुंचे के देखली मारे मास्टर के रमरमा रहे. ऊ कइसहूं अफसर का कमरा में घुसली. सामने कुर्सी पर बइठल सज्जन का मुंह में पान भरल रहे. कइसहूं कहलन – ‘कहल जाव.’\n– ‘हम पूजा प्रसाद हईं. समस्तीपुर जैन स्कूल में साइंस टीचर. ट्रांसफर खातिर आपसे रिक्वेस्ट करे आइल बानी. एगो बच्चा बा आ घर में कोई बा ना.’\n– ‘आप प्रोफेसर योगेश्वर प्रसाद के घरवाली हईं ना.’\n– ‘हां, हां.’ पूजा का बुझाइल काम बने वाला बा. पुछली – ‘चिन्ही ले का उनके?’\n– ‘बिल्कुल चिन्हीला. लेकिन देखल जाव. हमरा ई कुर्सी पर रहे खातिर मंत्री जी के टार्गेट पूरा करे के बा. हम मजबूर बानी. आप यदि कम से कम दस हजार के ब्यवस्था करीं त कुछ करे के कोशिश करब.’\n– ‘ठीक बा, हम काल्ह फेर आइब. धन्यवाद.’\nकह के ऊ उठ गइली. तबहीं उनकर आवाज सुन के मुड़ली. ऊ हाथ जोड़ के कहत रहस – ‘आ देखीं ई बात प्रोफेसर साहब के मत बताइब. कम से कम एक आदमी के त अपना आदर्श में जीये के अधिकार मिले के चाहीं.’\nपूजा ई बात के ठीक-ठीक अर्थ ना समझ पवली. खैर दूसरा दिन ऊ बैंक से दस हजार रुपया लेके उहां सीधा पहुंचली, ऊ अधिकारी एगो कागज पर आंख गड़वले रहस. एक बार तकलन. पूजा बैग से रुपया के गड्डी निकाल के दिहली. ऊ ड्रावर में रख के कहलन – ‘आपके सेवा पंजी में होम डिस्ट्रिक्ट पटना लिखल बा. साथ में आप पिछड़ा वर्ग के बानी. ई बात के मद्देनजर आपके समस्तीपुर में ही राखल जाई.’\nपूजा का मुंह से निकलल – ‘धन्यवाद.’\nबदली त रुक गइल लेकिन एगो नया समस्या आ गइल. पता चलल कि पैर फेरू भारी हो गइल बा. एक बार त ठीक कइली खराब करेके. जुगेसर से कहली त ऊ खिसिया गइले. ठीक भइल ई ले आइल जाव लेकिन एगो शर्त पर कि बच्चा भइला के साथे-साथे ऑपरेशन करवा लीहल जाई. चाहे लडक़ा हो या लडक़ी.\nकेन्द्र में सरकार बदल गइल रहे लेकिन बिहार में ना. केन्द्र सरकार में बिहार के हिस्सेदारी अच्छा खासा रहे. आजादी के बाद पहिला बार बिहार में कुछ परिवर्तन के आशा दीखे लागल. लेकिन, बिहार के शासक दल के जड़ता सब प्रयास पर पानी फेर देव. जुगेसर अब एगो ना दूगो लडक़ी के बाप रहस. बडक़ी सोनी त अब पांचवीं में पहुंच गइल रहे. छोटकी मोनीओ (मोनिका) केजी पास होके एक में पढ़े लागल रहे. जुगेसर का त ना लेकिन पूजा का आंख पर चश्मा चढ़ गइल रहे.\nजुगेसर अइसे त ठीके रहस लेकिन बीच-बीच में पेट के शिकायत से परेशान हो जास. कलकत्ता वाला होम्योपैथी दवा करीब साल भर चलल लेकिन ओकरा से कवनो अन्तर ना बुझाव. बंद कर दिहलन. पेट में बीमारी के सबसे बड़ा समस्या होला शरीर के कमजोरी. जुगेसर त खाए पी॓ए में संयमी रहले रहस, पेट के असुविधा भइला से ज्यादा से ज्यादा बरावे लागस. एकरा कारण जरूरी प्रोटीन आ ऊर्जा के कमी साफ दीखे लागल रहे. शरीर कमजोर भइला के साथ-साथ पढ़हु लिखे में मन ना लागे. बीच में कएक गो डॉक्टर बदललन. दवा बदलला पर कुछ दिन ठीक रहे आ फिर पहिलहीं वाला हालत हो जाव.\nपूजा के मां आके रहस. बीच-बीच में सब लोग पटना जाव. गर्मी के छुट्टी में सभे पटना गइल रहे. मेडिकल कालेज में कवनो सेमिनार रहे. हठात एक दिन अर्चना अपना पति के साथ हाजिर हो गइली.\nअर्चना से मुलाकात करीब बारह साल पर होत रहे पूजा का. अपनापन के अहसास आंधी के तरह होला जवना में सब शिकवा गिला उड़ जाला. करीब दू मिनट तक दूनो बहिन एक दूसरा से लिपट के सिसकत रहस. मां आके खड़ा रहली उनका पर नजर पड़ल त अर्चना उनका के पकड़ लिहली. औरत में न जाने अइसन का होला कि आपन दुख सुख दूनो के बयान रोइए के करेली.\nअर्चना अपना पति से परिचय करवली. जात त केहू के चेहरा पर लिखल ना रहे. अइसहुं डॉ.अभिषेक के देख के केहू कम से कम हरिजन त नहिए कह सके. ऊ मां के पैर छुअलन. जुगेसर से हाथ मिलवलन. सोनी-मोनी पैर छुए लगली स त दूनो के गोदी में बइठा लिहलन अभिषेक.\nपता चलल डॉ.अभिषेक गैस्ट्रेलॉजी में एम.डी. कइले बाडऩ. उनकर पिता जी बुलंदशहर में कहीं सरकारी नौकरी करत रहस. अब रिटायर होके गांवे में रहेलन. जुगेसर के मन में कहीं ना कहीं महसूस भइल – ‘हां बेटा, रिजर्वेशन के बल पर डॉक्टरी में एडमीशन भइल होई.’\nपूजा चाय बना ले अइली. अभिषेक के कहला पर सभे एक साथे बइठ के चाय पीए लागल लोग. बात-बात में जुगेसर के पेट के शिकायत वाला बात निकल गइल. अइसहूं डॉक्टर देख के बीमारी ही याद पड़ेला.\nसुनत-सुनत अभिषेक गंभीर हो गइलन. अंत में कहलन – ‘आप एक बार दिल्ली चलतीं त डिटेल्स एक्जामिन हो जाइत.’\nजुगेसर कहलन – ‘अरे पेट के बीमारी में अइसन का हो सकऽता. सब त ठीके ठाक बा.’\nअभिषेक कहे लगलन – ‘देखीं. एगो डॉक्टर के हैसियत से बिना टेस्ट के कुछ कहल ठीक नइखे तबो एतना कह सकऽतानी कि पेट अवाइड करे वाला अंग नइखे. एकर महत्व कवनो तरह से हार्ट भा किडनी से कम नइखे. आ एकरा के हम सब निगलेक्ट करी ला. सब से दुर्भाग्यपूर्ण बा कि अधिकांश लोग पेट के सिंक का तरह उपयोग करेला.’\nथोड़ा दम लेके फिर कहलन – ‘हमरा समझ से एक बार टेस्ट करावल जरूरी बा. अइसे अंदाज से दवा दीहल ठीक नइखे.’\nजुगेसर बात बदले खातिर कहलन – ‘हम करतानी प्रोग्राम दिल्ली आवे के.’\nअर्चना बड़ी देर से चुप रहली. कहली – ‘ई नु भइल बात. देखीं अब रउरा हमार ‘सर’ नइखीं, बहनोई बानी.’\nसब लोग मुस्कुरा पड़ल.\nअर्चना आ अभिषेक रुकल ना. रात में डिनर रहे होटले में. सुबहे में फ्लाइट रहे. आपन आपन पता आ टेलीफोन नम्बर देहल लोग. रात में करीब दस बजे फेर फोन आइल अभिषेक के. बतवलन पटना मेडिकल कालेज के डॉ. कृष्ण गोपाल तिवारी से एक बार मिले के.\nपूजा ना मनली. जोर कर के जुगेसर के डॉ.के.जी, तिवारी के पास ले गइली. करीब बीस मिनट तक डॉ.तिवारी उनका के देखत रहलन. अपना जूनियर डॉक्टर के कुछ टेस्ट के निर्देश देके उनका के दू दिन बाद आवे के कहलन.\nओह दिन सबसे पहिले जुगेसर के खुद गैस्ट्रोस्कोपी कइलन डॉ.तिवारी. खून के रिपोर्ट देख के कुछ दवा लिखलन आ बतवलन तीन महीना तक ई दवा खाये के बा. जुगेसर पुछलन – ‘डॉ. साहब, कुछ सिरियस बा का?’\n– ‘देखीं हम डॉक्टर हईं. बहुत कुछ कहल हमरा खातिर उचित नइखे. फिर भी आप के सावधानी रखल जरूरी बा. तीन महीना दवा चलला के बादे कहल जा सकेला कि का हो सकऽता.’\nदवा के दुकान पर डॉक्टर के प्रिस्क्रिप्शन ठीक से पढ़लन जुगेसर. लिखल रहे केयर आफ आईबीएस प्रोबेबल कोक्स एब्डोमन (आंत में टीबी क बीमारी के अनेसा). उनका याद पड़ल. डॉ. कांजीलालो कहले रहस इरिटेबल बॉउल सिंड्रोम. प्रोबेबल कोक्स एब्डोमन पर ध्यान ना गइल उनकर.\nजून का अंत में समस्तीपुर लवटल लोग. मां ना अइली. कहीं ना कहीं उनका पटना वाला घर से लगाव रहे. कभी-कभी कहबो करस – ‘शादी कर के एही जा ले आइल रहनी तोहार बाबूजी. हमार इच्छा बा एहिजे से घाटे जाईं.’ नारी मन के थाह लगावलो मुश्किल बा. समस्तीपुर अइला पर फिर से रोजनामचा शुरू हो गइल. एक बार फिर से जुगेसर पढ़ल लिखल शुरू कइलन. नेचर पत्रिका में एगो आर्टिकल छपल रहे – ‘सिंथसीज आफ एस हेट्रोसाइकल्स.’ उनका रिसर्च के इहे विषय रहे. पिछला दस साल में एह पर कतना रिसर्च हो चुकल बा सोच के उनका आश्चर्य भइल.\nएक बार फेर से अपना अतीत में खो गइलन ऊ. अतीत के भूलल कठिन ना असंभव बा. अतीत ऊ लटाई क तरह बा जवना के पतंग से सम्बंध विच्छेद डोरा टूटले पर हो सकेला. शायद एही से ‘जीवन डोर’ कहाला.\nबाहर बरखा होत रहे. न जाने कब नींद आ गइल जुगेसर का. बहुरा रहे. चारों ओर पानी भरल रहे. अपना उम्र के चार-पाच गो लडिक़न का साथ जुगेसर पोखरा में नहाये गइल रहस. रास्ता में पंडित जी का खेत में तिल लागल रहे. लडिकियन के देखा देखी सब लडिक़ो तिल के पत्ता नोंच ले अइलन स. तिल के पत्ता सर के बाल में लगवला पर फेनाव. आज के सैम्पू जइसन. आकर्षण के केन्द्र लडि़किये रहस हालांकि कवनो लडिक़ा के साहस ना रहे ओकनी के कुछ कहे के. बस ओकनी के दूर से देखले आनंद से सराबोर करे लडिक़न के.\nजुगेसर का जइसे साफ-साफ दीखे लागल सब लड़कियन के चेहरा – बमनटोली के लडक़ी, हजाम के एगो लडक़ी, बढ़ईटोला के दूगो. एही तरे परिचय देब सब लड़िकियन क बारे में. नाम त शायदे केहू जाने. उनका चेहरा पर एगो शान्त मुस्कान फैलल रहे. तबहीं पूजा चाय लेके अइली. उनका कान्ह पर हाथ रखके हिलावत कहली – ‘का भइल, सूत गइनी का? चाय लेके आइल बानी.’\nऊ अचकचा के उठलन. फिर कहे लगलन – ‘देख ना नींद आ गइल रल. सपना देखे लागल रहनी ह.’\n– ‘कवनो लडक़ी के सपना रहल ह का?’ पूजा हंसी कइली. बरसात के मौसम रहे. आ एमें त सबकर मन रससिक्त हो जाला. जुगेसर के जइसे चोरी पकड़ा गइल. कहलन – ‘अरे हमरा जिन्दगी में पूजा रानी छोड़ के दोसर लडक़ी कहां मिलल.’ पूजो पास का कुर्सी पर बैठ गइली. जुगेसर का दिमाग से अबहीं ले गांव गइल ना रहे. कहलन – ‘देखऽ ना बरसात में गांव याद आ जाला. लडिक़ाई के 16-17 साल के उमिर भुलाव ना.’\n– ‘कवनो खबर मिलल बा का?’\n– ‘कहां मिलऽता. सुनाता कि गांवन में फोन लागी. तब कहीं बातचीत कइल जा सकऽता लेकिन का होई? के बा जे हमनी के खबर ली.’\n– ‘काहें रउरो त क सकीले. आउर ना त जगमोहन भैया के चिट्ठी लिख के हाल-चाल ले ही सकीले.’\nतबहीं फोन के घंटी बाजल. पूजा का उठावे के पहिलहीं सोनी उठा लेले रहे. ऊ चिल्लाइल – ‘मम्मी नानी का फोन है.’\nपूजा जाके फोन लिहली.\nविश्वविद्यालय से खबर आइल यू.जी.सी, दरभंगा में वार्षिक विज्ञान सम्मेलन करावे वाला बा. चूंकि समस्तीपुर कॉलेज विश्वविद्यालय के अंगीभूत कॉलेज रहे. एकर हिस्सेदारी आवश्यक रहे. विभाग प्रमुख डॉ.ठाकुर बड़ी ब्यस्त दीखत रहस. जुगेसर अपना स्वभाव के कारण कुछ जाने के कोशिश ना करस. एक दिन डॉ.ठाकुर उनका के बुलवलन. जुगेसर का समझ में ना आवत रहे आखिर डॉ.ठाकुर चेहरा पर मुस्कुराहट लाके कहलन – ‘अरे प्रसाद जी. जानते हैं चीफ गेस्ट कौन हैं विज्ञान सम्मेलन के?’\n– ‘नहीं, मुझे कैसे पता चलेगा.’\n– ‘वही आपके बड़े भाई साहब पाण्डेय जी.’\nडॉ.ठाकुर के आवाज में ब्यंग्य के पुट रहे. जुगेसर त जइसे खुशी के मारे उछल पड़लन – ‘विनोद भैया.\n– ‘हां, हां. तभी तो आपके नाम यूनिवर्सिटी हेड ने अलग से निमंत्रण भेजा है.’\nकहत-कहत एगो लिफाफा जुगेसर क ओर बढ़ा दिहलन डॉ.ठाकुर. उत्साह में जुगेसर लिफाफा खोल के कार्ड निकललन. लिखल रहे – ‘अखिल भारतीय विज्ञान सम्मेलन 1999 में एलएन मिथिला विश्वविद्यालय आपकी उपस्थिति की कामना करता है. कार्यक्रम 17-10-1999, 11.30 पूर्वाह्न\nउद्घाटन डॉ.विनोद पाण्डेय डीएस (एमआईटीयूएसए) के कर कमलों द्वारा.\nनीचे अलग-अलग सेमिनार में हिस्सा लेबे वाला विद्वान लोग के नाम रहे. अन्त में लिखल रहे – ‘कृपया समय से पधार कर एंट्री पास एकत्र करें.’\nबरीसन बाद जुगेसर एतना खुशी अनुभव कइले. हर दिन हिसाब करस कब 17 अक्टूबर आई.\nअपना समय से 17 अक्टूबर आ गइल. जुगेसर आपन सबसे प्रिय ड्रेस में दसे बजे विश्वविद्यालय परिसर में पहुंच गइलन गेटे पर निमंत्रण पत्र देखा के इंट्री पास लेके अंदर घुसलन. अबहीं इक्के दुक्का लोग आइल रहे. कोशिश करिओ के आपन कौतुहल ना दबा पवलन. एगो आदमी से साहस कर के पुछलन डॉ.पाण्डेय आ गइल बाडऩ का? ऊ आदमी आपन जानकारी फटाफट बतवलस – ‘हँ, हँ, वीसी के कमरा में बइठल हंवन.’\nजुगेसर के मन ना मानल. सोचलन कोशिश करे में का असुबिधा बा. वीसी के क्वार्टर क ओर गइलन. उहां गेट पर अर्दली से एगो कागज पर आपन नाम लिख के कहलन भाई एक बार डॉ.पाण्डेय के हाथ में दे आवऽ. अर्दली उनका के दू एक बार देख के भीतर गइल. जल्दिए निकल के आइल आ उनके हाथ देके कमरा के अंदर जाए के कहलस. कमरा के अन्दर 3-4 आदमी बइठल रहे. एकरा पहिले कि जुगेसर विनोद पाण्डेय के पहचान पवतन, ऊ खुद उठ के जुगेसर के अंकवारी में भर लिहलन.\n– ‘अरे ई का हालत बना लिहले बाड़ऽ योगेश्वर?’ उनकर पहिलका सवाल रहे.\n– ‘बस अइसहीं.’ अतने बोल सकलन जुगेसर.\nविनोद जी धोती कुर्ता वाला आदमी के तरफ मुखातिब होके कहलन – ‘देखिये, सत्यकाम जी. इमानदारी की यही इज्जत है आपके यहां.’\nअब कहीं जाके सत्यकाम जी के पहचान पवलन जुगेसर. बाल बिल्कुल सफेद हो गइल रहे. लेकिन चेहरा आउर खिलल-खिलल लागत रहे.\nविनोद जी बाकी लोग से उनकर परिचय करवलन. अंत में कहलन-‘जानतानी सभे. इहे बंदा ह जेकरा कारण हम आज एजा बानी. एगो समय रहे कि हम जिन्दगी से पूरा तरह ऊब गइल रहनी. इहे आदमी आपन विषय हमरा के देके आगे बढ़वलस.’\nकहत कहत उनकर आंख डबडबा गइल. चश्मा उतार के रुमाल से आंख पोंछलन. जुगेसर के गला भर आइल.\nथोड़ देर बाद विनोद जी एक-एक करके सबकर हाल पूछे लगलन. बैकुण्ठ जी के परिवार से लेके जुगेसर के परिवार तक. जुगेसर जब सोनी मोनी के बार में बतवलन त विनोद जी अपना बैग से दूगो पेन निकाल के उनके देके कहलन – ‘हमरा दूनो भतिजियन के दीहऽ.’\nभरत मिलाप के दृश्य ना जाने कब तक चलत रहित यदि वीसी समय के सूचना ना दीतन.\nविनोद जी ओह दिने लौट गइलन आ जुगेसरो.\nजुगेसर के खुशी ज्यादा देर नसीब ना रहे. घरे आ के बइठले रहस कि सोनी एगो चिट्ठी ला के दिहलस. पोस्टकार्ड रहे. खोले के झंझट ना रहे.\nप्रणामापाती के बाद लिखल रहे – ‘तहरा चाची के मृत्यु हो गइल 11 तारीख के. बाबूएजी आग दिहले बाडऩ. 24-25 के काम होई. हम तहरा के आवे के त नहियें कह सकीले. तबहियो हमरा लागल ह कि तहरा के बता दीं.\nचिट्ठी पढक़े जुगेसर के दिमाग एकबारगी जइसे खाली हो गइल. आपन लाचारी व्यक्त करे के कवनो उपाय आदमी के नइखे मिलल सिवाय भीतरे-भीतर कुहूके के.\nसर्दी आ गइल रहे. स्कूल कालेज बंद होखे वाला रहे लेकिन पूजा के पास कुछ लडक़ी ट्यूशन ल स. एही से कहीं बाहर जाये के प्रोग्राम ना बनत रहे. दूनो बच्ची रोज कहऽ स जुगेसर के – ‘कम से कम पटना ही चलिए न पापा.’\nऊ हँ-हाँ कह के टकसावत रहस. कइएक दिन से पेट फूल जात रहे. जेलुसिल खाइओ के आराम ना मिले. बार-बार बाथरूम जास लेकिन कवनो फायदा ना होखे. भरसक चाहस ना पूजा के बतावे के. लेकिन पत्नी से कहां तक छुपा पावस. आखिर पूजे कहली – ‘चलीं एक बार फेर से पटना देखावल जाव.’\n23 दिसम्बर रहे. घर बंद करके पूरा परिवार रवाना भइल पटना खातिर. रिक्सा पर बइठ के जुगेसर एकबार निहरलन घर का ओर. ना जाने कइसे उनका लडिक़ाई में पंडित जी के कहल वाक्य याद पड़ गइल – ‘बीयफे के दक्खिन करे पयाना, फिर नहीं समझो ताके आना.’\nआज बीयफही रहे. उनका कइसन विचित्र अनुभव होत रहे.\nपटना पहुंचत-पहुंचत रात हो गइल. पेट त फूलले रहे बुखारो लागत रहे. दोसरा दिन सुबह-सुबह मेडिकल कालेज में ले गइली पूजा उनके. इमरजेंसी वाला डॉक्टर तीन चार गो दवा देके टरकावत रहे तबहीं दूर से आवत डॉ.तिवारी दीख गइलन.\nपूजा दौड़ के उनका पास गइली आ एकदम से उनका के धरे लिहली. एके सांस में का-का कह भइली उनको पता ना रहे. डॉ.अभिषेक के नाम सुनके डॉ.तिवारी का जइसे कुछ याद पड़ल. ऊ कहले – ‘कहां बा पेशेंट?’\n– ‘इमरजेंसी में.’\nडॉ.तिवारी इमरजेंसी के ओर मुड़ले.\nजुगेसर के भर्ती क लिहले डॉ.तिवारी. साथ-साथ जूनियर डॉक्टर के कुछ टेस्ट करावे के बता के निकल गइले. एक बार भर्ती हो गइल त पूजा घरे गइली. पापा के साथे ना देख के बच्चा पूछे लगलन स. पूजा के आंख से टप-टप आंसू टपके लागल.\nमां के अइला पर त पूजा के आंख से जैसे नदी के धार बहे लागल. रोवला से कुछ शांति मिलल त मां कहली – ‘एक बेर अर्चना के फोन कर ना. उहो त डॉक्टर बीया.’


स्कार्लेट जोहानसन - विकिपीडिया\n2019 के छबी\n(1984-11-22) नवंबर 22, 1984 (उमिर 37)\n(बि. 2008; तला. 2011)\n(बि. 2014; तला. 2017)\nColin Jost (बि. 2020)\nस्कार्लेट जोहानसन (जनम: 22 नवंबर 1984) एगो अमेरिकी अभिनेत्री आ गवइया हई। बरिस 2018 आ 2019 मे इ दुनिया के सभसे बेसी दाम कमावे वाली अभीनेत्री रही। हीनकर नांव फोर्ब्स सेलेब्रिटी 100 मे कए बेरा आइल बाटे। हीनकर फिलिम सभ 1050 अरब रोपेया ले कमाई कइले बा हेकर संघे इनकरा के ढेर पुरस्कारो मिलल बा।\nमैनहैटेन मे जनमल आ पोसाइल स्कार्लेट, लइकाईंए से अभिनेत्री बनल चाहत रही आ सभसे पहिले ऑफ ब्रोडवे के तमासा मे पाट कइली। इनकर पहिलका फिलिम नॉर्थ रहे जौन 1994 मे आइल रहे। मैनी एंड लो (1996), द हॉर्स विशपरर (1998) आ घोस्ट वर्ल्ड (2001) जइसन फिल्मन से इनकरा प्रसिद्धी भेंटाइल। 2003 मे लॉस्ट इन ट्रांसलेशन, मे आपन किरदारन से ई वयस्क किरदार कइल चालू कइली, जेकरा ला इनकरा सम्मान मिलल। एह सभ फिल्मन आ अ लव सॉन्ग फॉर बॉबी लॉन्ग (2004) आ मैच प्वाइंट (2005) मे करदार सभ ला इनकरा गोल्डन ग्लोब अवॉर्ड ला नामांकित कइल गइल।\nस्कार्लेट जोहानसन के जनम 22 नवंबर 1984 के न्यू यॉर्क मे भइल। इनकर पिता कर्स्टर ओलाफ जोहानसन कोपनहेगन के एगो आर्किटेक्ट हवन। इनकर आजा एंजर जोहानसन एगो इतिहासकार आ फिल्मकार रहन। इनकर माई न्यू यॉर्क मे एगो निर्देशक हइ। ई एगो यहूदी परिवार से आवेली।\n"https://bh.wikipedia.org/w/index.php?title=स्कार्लेट_जोहानसन&oldid=722553" से लिहल गइल\nअमेरिकी फिलिम एक्टर\nअमेरिकी फिलिम प्रोड्यूसर\nएह पन्ना पर आखिरी बेर संपादन 20 जून 2022 के 14:56 बजे भइल रहल।


नेशनल हेराल्ड मामिला में अझुराइल सोनिया राहुल खातिर आगे अइलें कांग्रेसी सांसद – टटका खबर\nनेशनल हेराल्ड के करोड़ो के संपति गलत तरीका से हथियावे का फेर में सोनिया गाँधी आ राहुल गाँधी कानून का फेरा में पड़ गइल बा लोग. मामिला के सुनवाई करत निचली अदालत कहलस कि ओकरा लागत बा कि एह मामिला के जाँच होखे के चाहीं त सोनिया आ राहुल दिल्ली हाई कोर्ट में गोहार लगावल लोग. ओहिजो से जब राहत ना मिलल आ आजु मामिला के सुनवाई करत जज के तबादला हो गइल. अब एह तबादला का आधार पर एह लोग के 19 तारीख ले पेशी से छूट मिल गइल आ तबले कांग्रेस के बड़का वकील लोग मिल जुल के कवनो ना कवनो बहाने सुप्रीम कोर्ट से राहत लेहिए ली लोग.\nयाद करीं कि एगो जीरो लाॅस वकील के एक फोन पर तीस्ता के जमानत मिल गइल रहुवे तब ई त सोनिया आ राहुल के मामिला बा. साठ बरीस ले राज करे वाली कांग्रेसी सरकार अइसन इंतजाम क गइल बाड़ी सँ कि गाँधी परिवार के कवनो घोटाला बा नाजायज काम करे का मामिला में लपेटल मुश्किल हो गइल बा. या त तारीख ना मिली, मिली त सुनवाई ना होखी. बीचे में जज के बदल दीहल जाई भा कवनो जज अपना के ओह मामिला से अलगा क ली. ले दे के हर हाल में परिणाम इहे रही कि ई लोग छुट्टा चरत रही एह देश के.\nआजु त सोनियो गाँधी छाती ठोक के कहले बाड़ी कि ऊ इन्दिरा गाँधी के पतोह हई आ केहू से ना डेरइहें. लागत बा कि उनुका कानून आ अदालतो से डर नइखे.\nदोसरा तरफ कांग्रेसी सांसद आजु संसद के दुनू सदन के एही मामिला का चलते ना चले दिहलें. कांग्रेसियन के कहना बा कि ई राजनीतिक अदावत आ ओकरा नेता लोग के फँसावल जात बा. जबकि ई सगरी मामिला यूपीए का समये से अदालत में चलत बा आ नया कुछ नइखे भइल एहमें. बाकिर कांग्रेसियन के लागत बा कि मोदी सरकार न्यायपालिको के अपना कस में ले लिहले बिया आ ओह लोग के चोरी चकारी के अनदेखी नइखे करत. आखिर साठ बरीस से देश के लूटत आइल लोग का खिलाफ अब काहे कानून के राह पकड़ल जात बा.\nTags: कांग्रेस, नेशनल हेराल्ड, राहुल, सोनिया


विकिपीडिया पर योगदान\nआईं सीखल जाय कि आप विकिपीडिया पर का योगदान क सकत बानी।\nविकिपीडिया पर राउर बहुत स्वागत बा। अगर आप इहाँ योगदान कइल चाहत बानी तब हमनी खातिर ई बहुत खुसी के बात भी बा। विकिपीडिया आपे नियर वालंटियर योगदानकर्ता लोग के सहजोग से बनल हवे आ इहाँ केहू भी संपादन क सके ला आ लेखवन के सुधारे, बढ़ावे आ नया लेख बनावे में मदद क सके ला।\nएकरा पहिले कि आप ई जानीं कि इहाँ योगदान कइसे कइल जाय कुछ जरूरी चीज धियान देवे लायक बा जिनहन के सुरुआती खंड सभ में बतावल गइल बा।\nविकिपीडिया के मकसद[संपादन]\nसुरुआत कइसे करीं?[संपादन]\nखुद सीखे लायक पाठ[संपादन]\nसंपादक समाज, प्रोटोकाल आ परंपरा[संपादन]\nचर्चा आ आम सहमती[संपादन]\nयोगदान संबंधी बेसिक बात[संपादन]\nलेखवन के बिकास[संपादन]\nसंपादन कइसे करीं?[संपादन]\nनया लेख आ उल्लेखनीय बिसय[संपादन]\n"http://bh.wiki.sxisa.org/w/index.php?title=विकिपीडिया:योगदान&oldid=522278" से लिहल गइल


कार्डफाइट मोहरा डेटाबेस Bihar Election 2020: बिहार चुनाव में 'सन ऑफ मल्लाह' को क्यों इतना भाव दे रही बीजेपी? जानें सारा गणित\nवर्तमान：home > कार्डफाइट मोहरा डेटाबेस Bihar Election 2020: बिहार चुनाव में 'सन ऑफ मल्लाह' को क्यों इतना भाव दे रही बीजेपी? जानें सारा गणित >\nBihar Election 2020: बिहार चुनाव मकार्डफाइट मोहरा डेटाबेसें 'सन ऑफ मल्लाह' को क्यों इतना भाव दे रही बीजेपी? जानें सारा गणित\nपिछला：महाराष्ट्र में कोरोना वायरस संक्रमण के 20,598 नए मामले, 455 मरीजों की मौत\nट्रिक्स फुक अल सदा\nCopyright 2020 © webtelevi.com गुड़गांव All Rights Reserved Google Sitemap


मलिकाईन कऽ गियान बानी - मैना: भोजपुरी साहित्य क उड़ान (Maina Bhojpuri Magazine)\nHome दिलीप कुमार पाण्डेय विविध व्यंग्य मलिकाईन कऽ गियान बानी\nमलिकाईन कऽ गियान बानी\nअतने पर शांत ना भईली लगली कहे "ताहारा तऽ डिप्टी कईला का बाद कवनो काम नईखे। मोबाइल लेके बईठ जईबऽ लगबऽ लिखे। का लिखेलऽ राम जनिहें? पढ़े का बेरा तऽ दोल्हा पाति पत्ति कांटात आ गुल्ली टांड खेलत होईबऽ! अब चलल बारऽ लिखनी करे। का मिली ओह से बातावऽ? ई ना जे एगो गाय किन लेवेला; दूध तऽ भेंटाईत ?"\n"जेने देखऽ टेम नाश! चाह का दोकान पर बत गिजन, बस में बत गिजन फलानवा के सरकार निमन चिलनवा के सरकार निमन! आरे निकमवा सऽ काम नईखे तऽ घर में पोछा लागाव सऽ, लडिकन के पढ़ाव सऽ, केहू का खेत में सोहनी करऽ सऽ लेकिन ओहन के बात मत बतिआवसऽ।"\n"का बदले आला बा कबो कुत्तो के पोंछ सीधा भईल बा? चोर, बदमाश, हत्यारा, करजाखोर, स्वार्थी, खजानाखोर एकनीए का बले प्रजातंत्र चलऽता? का बदलल? पहिले रानी का पेट से राजा पायदा होत रहे अबही नेताईन का पेट से नेता? केहू लोहियावादी केहू गांधीवादी केहू नयावादी अगर बा तऽ अपना लाभ खातिर। टिकट देवे का पहिले ओह क्षेत्र के जात के सर्वे कईल जाता। डाक्टर इंजिनियर कोटा से बनावल जाता। केहू का लगे सय बिगहा बा तऽ केहू गाछे का नीचे सुतऽता। अपना जात के हत्यारा साध लागऽता। बाहाली में नेताजी के बंशावली छा जाता!"\n"एह से इ सब छोड़ऽ। गाय किनऽ दूध पिअऽ स्वस्थ रहऽ। मेहनत करबऽ बिना जोग के रोग भाग जाई।"\nखाना लेके अपना पतिदेव का लगे गईली ताले उ सुत के सपना में बारात रहस--\n"अब सब छोडही के परी सारा लेख तऽ रद्दी का भाव में बेचिए दिहलस कहीं गांहक मिलला पर हमरो के मत बेच देवे ओभर टाइम करे खातिर।"\n"ऊठऽ आ ठूंसऽऽऽऽऽऽऽऽ"\nके मधुर आवाज कान में परते हबरा के ऊठले\nदिलीप पैनाली 19 फ़रवरी 2019 को 10:24 am\nभोजपुरी का उत्थान आ हमनी जस नव सिरिजनकारन के मंच देवेला भोजपुरिया जगत मैना के सदा ऋणी रही।


दुबईओ में चलल रवि किशन के जादू | Anjoria's Weblog\nदुबईओ में चलल रवि किशन के जादू\nPosted on अक्टूबर 19, 2011 by Anjoria\tरविकिशन भोजपुरी फिलिमन के इकलौते अभिनेता हउवन जे हिंदीओ सिनेमा में आपन दमदार मौजूदगी दर्ज करवले बाड़े. आजु ऊ हिंदी के सगरी नामी गिरामी बैनर आ सितारन का साथे काम करत बाड़े. एह शुक के रिलीज फिल्म “अजान” में रवि किशन के सराहे जोग भूमिका बा आ फिल्म समीक्षक उनुका काम के बहुते तारिफ कइले बाड़े. रवि किशन एह फिल्म में एगो रॉ अधिकारी के भूमिका में बाड़न.\nहाल ही में रवि किशन बिहार आ उत्तरप्रदेश में एह फिल्म के प्रोमोशन कइलन जवना खातिर निर्माता उनुका के विशेष विमान दिहले रहुवन. दुबई में आयोजित एह फिल्म के प्रीमियर में रवि किशन ख़ास आकर्षण रहले. सोशल नेटवर्किंग वेबसाईट से रवि किशन के दुबई में होखला के जानकारी मिलते उनुकर सैकड़ों फैन ग्रांड हयात सिनेप्लेक्स में पहुच गइले आ प्रीमियरो का बेरा रवि किशन के जुमला “जिन्दगी झंड बा फिर भी घमंड बा” गूंजता रहल\nजाने जोग बाति बा कि दुबई में भोजपुरियन के तादात बहुते बा आ अपना सितारा के ओहिजा पा के उनुका अपना माटी के खुशबू के एहसास हो गइल. रवि किशन के कहना बा कि आजु भोजपुरी सिनेमा के दुनिया के विभिन्न देशन में बसल भोजपुरी भाषी जाने चाहत बाड़े. दुबई में अपना प्रशंसकन से मिलल प्यार से अभिभूत रवि किशन कहले कि भोजपुरी सिनेमा अब बिहार उत्तरप्रदेश के सीमा लांघत सात समंदर पार ले चहुँप गइल बा आ जल्दिये एह भाषा के बढ़िया फिलिमन के विदेशीओ दर्शक देखे लगीहें.\nThis entry was posted in कलाकार and tagged रवि किशन by Anjoria. Bookmark the permalink.\tएक उत्तर दें जवाब रद्द करें\tEnter your comment here...


कविता | Anjoria's Weblog\nतुहीं बतावऽ जागी कबलें\nकेकरा खातिर रात-रात भर?\nखाए के बा अखरा रोटी\nसूते के बा घास-पात पर!\nअपना खातिर, तोहरा खातिर\nभा अझुराइल सपना खातिर\nनव समाज के रचना खातिर?\nजागत-जागत, मन रिसिआला\nजर भुन जाला बात-बात पर!\nराजनीति, नित नया तमासा\nकरे न कुछऊ, देले झाँसा\nसत्ता से बा दूध-मलाई\nजनता के छितराइल आसा\nमंत्री, सैनिक, छुद्र पियादा\nराजा खातिर बा बिसात पर!\nकेकरा खातिर जगल कबीरा\nकेकरा धुन में जोगिन मीरा\nकेकरा मंगल खातिर तुलसी\nमानस रचलन, सहि-सहि पीरा\nजोति जरवलन, भितरी-बहरी,\nअपना कवना हीत-नात पर?\nलुत्ती से सुनुगे ना आगी\nराग रुचे ना, भइल विरागी\nदिवस-रैन, जुग सरिस बुझाता\nजागत अँखिया, कतना जागी\nके रोकी, के नजर गड़ाई\nहोखे वाला भितरघात पर?\nकविता, साहित्य में प्रकाशित किया गया | Tagged कविता, डा॰ अशोक द्विवेदी, भोजपुरी\t| 1 Reply\nकविता, साहित्य में प्रकाशित किया गया | Tagged कविता, गीत, पाती, भोजपुरी, भोजपुरी पत्रिका, रिपुसूदन श्रीवास्तव\t| 1 Reply\n– डॉ.कमल किशोर सिंह\nचिकित्सक के चइता\nरामा कहेलें कन्हैया\nसुनहो प्यारी राधिका हो रामा\nहमरा के –\nमक्खन अब ना खियाव हो रामा\nहमरा के ——\nरामा खाई के मक्खनवा\nबढ़वनी वजनवा हो रामा ,\nरक्त- चाप करे परेसनवा हो रामा\nरक्त -चाप ——-\nरामा बाबा श्री गणेश\nईहे बा आदेश हो रामा –\n‘हमरा के –\nलड्डू केहू ना चढ़ावे’ हो रामा\nहमरा के ——–\nरामा मोदक सेवनवा से\nबढ़ल बदनवा हो रामा ,\nमधुमेह धईलस गरदनवा हो रामा ,\nरामा करब अल्पहरावा ,\nकंद,मूल ,फलहरवा हो रामा ,\nरोज हम –\nघुमब जाई के बहरवा हो रामा\nरोज हम —–\nरामा सूई -टीका ,योग-भोग ,\nउचित अहरवा हो रामा ,\nईहे सभ –\nस्वास्थ-सुरक्षा बिचरवा हो रामा\nईहे सभ —\nबहे बड़ी बिमल बयरिया हो रामा,\nचल बइठे के बहरिया.\nपोर, पोर टूटेला गतरिया हो रामा,\nमन लागे ना भितरिया.\nरतिया के रमणीय चइत के चंदनिया,\nबाहरे बिछाव बिस्तरिया हो रामा,\nसूतऽ तानी के चदरिया.\nसांझ सुबह नीक लागे सिहरावन,\nआलस जगावे दुपहरिया हो रामा,\nचल बइठे के छहरिया.\nकोमल किसलय में फुदुके चिरइया,\nझाँकेली झरोखा से बहुरिया हो रामा,\nजैसे झांपी के नजरिया.\nटहनी प आइल टूसवा टिकोरवा,\nप्रकृति लागेली लोरकरिया हो रामा,\nझूमी गावेली सोहारिया.\nलागे सिरगरम दरिया सागरवा,\nछपकेली सजल सुंदरिया हो रामा,\nचल पानी के किनरिया.\n– डॉ.कमल किशोर सिंह, रिवरहेड, न्यू योर्क, अमेरिका\nकविता, साहित्य में प्रकाशित किया गया | Tagged कविता, चइता, डॉ.कमल किशोर, भोजपुरी\t| 1 Reply\nदेइ दोहाई देश के, लेके हरि के नाम.\nबनि सदस्य सरकार के, लोग कमाता दाम..\nलूटे में सब तेज बा, कहां देश के ज्ञान.\nनारा लागत बा इहे, भारत देश महान..\nदीन हीन दोषी बनी, समरथ के ना दोष.\nसजा मिली कमजोर के, बलशाली निर्दोष..\nअसामाजिक तत्व के, नाहीं बिगड़ी काम.\nनीमन नीमन लोग के, होई काम तमाम.\nभाई भाई में कहां, रहल नेह के बात.\nकबले मारबि जान से, लागल ईहे घात..\nनीमन जे बनिहें इहां, रोइहें चारू ओर.\nलोग सभे ठट्ठा करी, पोछी नाहीं लोर.\nपढ़ल लिखल रोवत फिरस, गुण्डा बा सरताज.\nअन्यायी बा रंग में, आइल कइसन राज.\nसिधुआ जब सीधा रहल, खइलसि सब के लात.\nबाहुबली जब से बनल, कइलसि सब के मात.\nसाधू, सज्जन, सन्त जन, पावसु अब अपमान.\nदुरजन के पूजा मिले, सभे करे सनमान..\nपइसा पइसा सब करे, पइसा पर बा शान.\nपइसा पर जब बिकि रहल, मान, जान, ईमान..\nचौधरी टोला, डुमरांव, बक्सर, पिन-802119,\nकविता, साहित्य में प्रकाशित किया गया | Tagged कविता, भोजपुरी, मुफलिस\t| 1 Reply\nदेखलऽ कइसन सपनवा, बाबा बोलऽ ना\nपूछेला जहनवा सब बच्चा बुढ जवनवा\nबाबा बोलऽ ना…….\nदेखलऽ कइसन सपनवा, बाबा बोलऽ ना.\nमौन काहे बाड़ऽ, काहे कइलऽ अनसनवा,\nबोलऽ कइसे होई तहार मनसा पुरनवा\nबाबा बोल ना …..\nराम बन घुमत बाड़ें सगरो रावनवा,\nकइसे पूरा होई तहार रामराज सपनवा\nबाबा बोल ना……\nसिलकन बनियाइन उपर खादी परिधनावा,\nसदाचारी, भ्रष्टाचारी कवन पहचनवा\nबाबा बोल ना ……..\nहोता धरम धन जाति बल पे मतदनवा\nभकठल सरकार बा कि जन-गन-मनवा\nधरे कोई बाहर कोई धरे सिरहनवा,\nके करऽता खाली-खोंखड़ देस क खजनवा\nबाबा बोल ना …….\nअइसन बेमारी के बा कइसन निदनवा\nमिठकी दवाई आ कि उचित ओपरेसनवा,\nबाबा बोल ना…..\nकविता, साहित्य में प्रकाशित किया गया | Tagged कविता, डॉ. कमल किशोर सिंह\t| Leaveareply\nPosted on जनवरी 30, 2012 by Anjoria\nकविता, पुस्तक चर्चा, साहित्य में प्रकाशित किया गया | Tagged कविता, पाती, भोजपुरी पत्रिका\t| Leaveareply\nकविता, पुस्तक चर्चा, साहित्य में प्रकाशित किया गया | Tagged कविता, पाती, भोजपुरी पत्रिका\t| 1 Reply\nनिबन्ध, पुस्तक चर्चा, भोजपुरिया लाल, साहित्य में प्रकाशित किया गया | Tagged कविता, गणेश दत्त किरण, पाती, भोजपुरी पत्रिका\t|3Replies


जांच के आदेश, 8 मोहल्ले सील, आखिर कैसे जुट गई पालीगंज शादी समारोह में भीड़? – Teekhi Nazar\nHome/राज्य/बिहार/जांच के आदेश, 8 मोहल्ले सील, आखिर कैसे जुट गई पालीगंज शादी समारोह में भीड़?\nजांच के आदेश, 8 मोहल्ले सील, आखिर कैसे जुट गई पालीगंज शादी समारोह में भीड़?


लखनऊ – टटका खबर\nनयी दिल्ली, पटना, लखनऊ, गोरखपुर, अयोध्या 02 मार्च (वार्ता) रंग अबीर आ मौज मस्ती के त्योहार फगुआ शुक का दिने पूरा देश में हँसी खुशी से मनावल गइल. बिहार में मुख्यमंत्री नीतीश कुमार कुछ दिन पहिले मुजफ्फरपुर के सड़क हादसा में भइल स्कूली बचवन के दर्दनाक मौत का गम में फगुआ ना मनवलें त राजद\nगोरखपुर से लखनऊ खाती एगो अउर ट्रेन\nदिल्ली में रेलभवन से बटन दबाके रेल मंत्री सुरेश प्रभु आजु से गोरखपुर से लखनऊ के बादशाह नगर का बीच एगो नया ट्रेन के शुरुआत करइहें। एह ट्रेन से गोरखपुर लखनऊ रूट के भीड़ कम करे के मौके मिली। जान जाईं कि रेल मंत्रालय एह घरी पूर्वांचल पर मेहरबान बा आ जल्दिये कुछ अउरी ट्रेनन\nपीएम मोदी आजु वाराणसी आ लखनऊ अइहन\nपीएम मोदी के आजु वाराणसी आ तखनऊ यात्रा के कार्यक्रम तय बा. दुनू जगहा सुरक्षा के चौकस इंतजाम कइल गइल बा. कवनो प्रधालमंत्री 13 बरीस बाद तखनऊ आवेवाला बाड़न. 13 बरीस पहिले अटल बिहारी बाजपेयी जी आइल रहनी. पीएम सबसे पहिले वाराणसी चहुँपिहें जहवाँ डीरेका के समारोह में दिव्यांगन के उपकरण, विधवावन के सिलाई मशीन\nटटको में टटका खबर भोजपुरिका डाॅट काॅम पर प्रकाशित होखल करी आ दिन भर के खबर बिटोर के बाद में एहिजा सिलसिलेवार डालल जाई. टटका भारत करोडों रूपिया के सारधा चिट फंड घोटाला में आरोपी आ पश्चिम बंगाल के पुलिस महानिदेशक रहल तृणमूल कांग्रेस नेता रजत मजुमदार के 16 सितंबर तक ले सीबीआई के हिरासत\nविद्यार्थी परिषद कार्यकर्तन प लाठीचार्ज मे बीसन लोग घवाहिल\nलखनऊ 29 जनवरी (वार्ता) लखनऊ मे आजु आपन तैंतीस गो माँग ले के प्रदर्शन करे उतरल विद्यार्थी परिषद के कार्यकर्तन प पुलिस के लाठी चार्ज से नाहियो त बीसन कार्यकर्ता घवाहिल हो गइले. शिक्षा के व्यवसायीकरण, छात्रवृत्ति मे मुस्लिम तुष्टिकरण, आ संस्कृत विद्यालयन से भेदभाव का खिलाफ विधानसभा का सोझा होखत एह प्रदर्शन के हटावे\nनौ फरवरी के दिल्ली मे भाजपा बोलवलसि खेल संसद\nलखनऊ 05 जनवरी (वार्ता) भाजपा.के खेल प्रकोष्ठ अगिला नौ फरवरी के दिल्ली के रामलीला मैदान में खेल संसद बोलवले बिया जवना में देश भर से आइल एक लाख से अधिका खिलाडी शामिल होखीहें. एह बारे में आजु एहिजा भाजपा कार्यालय मे खेलकूद प्रकोष्ठ के प्रदेश पदाधिकारियन के बइठक भाजपा के खेलकूद प्रकोष्ठ के सहसंयोजक सुनील\nगोमती नगर हाल्ट अब क्रासिंग रेलवे स्टेशन बन गइल\nलखनऊ. 04 जनवरी (वार्ता) लखनऊ के उपनगर गोमती नगर के टीसन के अब हाल्ट से बदल के क्रासिंग रेलवे स्टेशन बना दीहल गइल बा. एकरा खातिर नान इंटरलाकिंग, तीनो पटरियन के जोड़े के सिंग्निलिंग के साथ ही बिजली के काम पूरा कर हो गइल बा. प्लेटफार्म नंबर एक से दू आ तीन के जोड़े वाला\nछपरा लखनऊ स्पेशल ट्रेन हफ्ता में दू दिन\n7 जुलाई से 1 सितंबर ले हर मंगल आ अतवार का दिने एगो स्पेशल ट्रेन छपरा से लखनऊ खातिर चलावल जाई. 05065 अप छपरा से रात 7.30 बजे खुली आ सिवान 8.30 बजे, थावे 9.20 बजे, पडरौना 10.45 बजे, कप्तानगंज 11.50 बजे, गोरखपुर रात 1.30 बजे, बस्ती 2.40 बजे होत सबेरे 8.15 बजे लखनऊ चहुँपी.


टटका खबर (सोमार,2जनवरी 2012) – टटका खबर\nTatkaKhabar उत्तर प्रदेश खेल बिहार मनोरंजन व्यापार\nरोहतास के चुटिया थाना के मटियांव जंगल में सोमार का दिने भइल पुलिस नक्सली भिड़न्त में तीन गो माओवादी मरा गइले. ई रहले रोहतास के एरिया कमांडर काशीकोल, यूपी सोनभद्र के गुड्डू सिहं आ गढ़वा झारखंड के संतोष यादव. मुठभेड़ का बाद सुशील चौधरी के गिरफ्तार कर लिहल गइल आ बहुते असलहा बरामद भइल बा.\nसिमराही से निर्मली का बीच बनत कोसी महासेतु छह फरवरी के जनता खातिर खोल दिहल जाई जवना का बाद सिमराही से सुपौल के दूरी तीन सौ किलोमीटर से घट के चालीस किलोमीटर रहि जाई.\nबिहार विद्यालय परीक्षा समिति अब अपना रिजल्ट के आनलाइल कर दी जवना का बाद विद्यार्थियन के सर्टिफिकेट के सत्यापन कइल आसान हो जाई. अबही एह काम में बहुते समय लागत रहुवे. एह साल मैट्रिक परीक्षा सताईस फरवरी से आ इंटर के परीक्षा पंद्रह मार्च से शुरू होखी.\nविधानसभा के सगरी सीट के पुनरीक्षित मतदाता सूची पाँच जनवरी के प्रकाशित कर दिहल जाई आ एह सूची का आधार पर नगर निकायन के चुनाव करावल जाई.\nकैमूर जिला के भगवानपुर प्रखंड में सोन नहर के पूरब वाला तटबंध टूट गइला का चलते सैकड़ो एकड़ में लागल गेंहू आ दलहन के फसल डूब गइल बा.\nसारण जिला के रिविलगंज इलाका में बैंक आफ इंडिया के टेकनिवास शाखा के मेनगेट के ताला तूड़ के पैंतीस लाख रुपिया चोरा लिहल गइल बा.\nसिवान जिला के जानल मानल डाक्टर आर के वर्मा से तीन लाख रुपिया के रंगदारी माँगल गइल बा.\nफोटो मतदाता सूची के अंतिम प्रकाशन आजु कर दिहल गइल. अब राज्य में मतदाता के गिनिती साढ़े बारह करोड़ से बेसी हो गइल बा. आजुवे से मतदाता सूची के पुनरीक्षण के कामो शुरू कर दिहल गइल बा. बारह जनवरी ले ओह मतदाता लोग के नाम शामिल कइल जाई जे कवनो कारण से अबही ले छूटल रहले.\nहालही में सपा छोड़ के कांग्रेस में आइल रशीद मसूद के कांग्रेस कार्यसमिति में खास बोलावल सदस्य का तरह नामित कइल गइल बा. रशीद पसूद पहिले केन्द्र सरकार में मंत्री रह चुकल बाड़े.\nपिछड़ा कोटा से अल्पसंख्यकन के दिहल जाये वाला आरक्षण सुविधा एक जनवरी से लागू कर दिहल गइल बा. कहे खातिर त ई पूरा अल्पसंख्क वर्ग खातिर बा बाकिर असलियत में एक फायदा पिछड़ा मुसलमान जातियन के मिली जवनन के नाम अबही ले अन्य पिछड़ा वर्ग का सूची में नइखे. सिक्ख, बौद्ध आ जैन धर्म में वइसन जाति नइखी स जे एह आरक्षण के सुविधा उठा पाई. ई आरक्षण सरकारी नौकरी आ शिक्षा संस्थानन में दिहल जाई.\nमायावती अपना एगो अउरी मंत्री, ददन मिश्रा, के हटवली. पिछला दस दिन में एगारह गो मंत्रियन के हटा चुकल बाड़ी मायावती.\nसीबीआई रेलवे भर्ती में भइल घोटाला के पर्दाफाश करत दू जने के मुंबई में गिरफ्तार कर लिहलसि.\nमप्र में गोकशी करे वाला के7साल के सजा दिहल जाई. पाँच हजार रुपिया के जुर्मानो लगावल जाई.\nतीस जनवरी के उत्तराखण्ड में होखे जा रहल विधानसभा चुनाव में भाजपा के 48 गो उम्मीदवारन के सूची जारी कर दिहल गइल. एहिजा एके चरण में चुनाव होखे वाला बा.\nहाजी याकूब कुरैशी राष्ट्रीय लोकदल के सदस्यता ले लिहले.\nभाजपा पंजाब के अपना 20 गो उम्मीदवारन के नाम के एलान दू जनवरी के कर दिहलसि.\nपांच दिन के 99वां भारतीय विज्ञान कांग्रेस के उद्घाटन करे प्रधानमंत्री भुवनेश्वर चहुंच गइले.\nअरविंद केजरीवाल कहले बाड़न कि अगिला विधानसभा चुनाव में कांग्रेस के विरोध करीहें कि ना, सबकुछ उनुका तबियत पर बा.\nमंगल के सँझिया में गुरु चंद्रमा के बहते नियरा आ जाई जवना के धरती से बिना दूरबीन के देखल जा सकी.\nराष्ट्रपति प्रतिभा पाटिल सोमार का दिने श्री हरिकोटा के लगे एगो नया राकेट प्रक्षेपण केंद्र के उद्घाटन कइली.\nपेड न्यूज के बुराई से मीडिया खुदे निपटे. कहलन प्रधानमंत्री. कहलन कि मीडिया पर बाहरी नियन्त्रण ना होखे के चाहीं.\nहरियाणा में भइल एगो बस दुर्घटना में 11 गो विद्यार्थियन के मौत हो गइल.\nतृणमूल कांग्रेस गोवा में अपना इकाई के गठन कइलसि.\nअरुणाचल में बने वाला एगो बांध का खिलाफ असम में नेशनल हाईवे के नाकेबंदी शुरू.\nभाजपा नेता मुख्तार अब्बास नकवी कहलन कि राहुल कबहियो प्रधानमंत्री ना बन पइहे आ हमेशा पी एम इन वेटिंगे रहीहें.\nअन्ना हजारे के आराम करे के सलाह दिहल गइल बा. डाक्टर कहले बाड़े कि कम से कम एक महीना ले ऊ अनशन मत करसु.\nराजस्थान के मुख्यमंत्री अशोक गहलोत अतवार के साँझ जयपुर के बिड़ला ऑडिटोरियम आ के सात जनवरी से होखे वाला तीन दिन के प्रवासी भारतीय दिवस-2012 के तइयारियन के जायजा लिहलन.\nकेंद्र सरकार के तरफ से जारी लिखित दस्तावेजन से साफ हो गइल बा कि पिछला सितमंबर में भइल राष्ट्रीय एकता परिषद के बइठक में पीपुल्स डेमोक्रेटिक पार्टी के अध्यक्षा महबूबा मुफ्ती गुजरात के मुख्यमंत्री नरेंद्र मोदी के तारीफ कइले रही.\nतृणमूल कांग्रेस के कहना बा कि ओकर अनदेखी करि के कांग्रेस आग से खेलत बिया. कहलसि कि तृणमूल लोकायुक्त मुद्दा पर केन्द्र से कवनो समझौता ना करी.\nपिछला साल वाहन उद्योग के बिक्री के परिणाम मिलल जुलल रहल. मारूति के बिक्री घटल आ टाटा मोटर्स आ हीरो होण्डा के बिक्री बढ़ गइल.\nभारत-लातिन अमेरिका व्यापार साल 2014 ले 50 अरब डॉलर के हो जाई.\nनवम्बर में निर्यात 3.87 फीसदी अधिका रहल.\nसोमार का दिने शेयर बाजार में तेजी रहल आ सेंसेक्स 63 अंक ऊपर बंद भइल.\nबजाज ऑटो के बिक्री 10 फीसदी बढ़ल बाकिर ओकर शेयर7फीसदी लुढ़क गइल.\nकेन्द्र सरकार चुनाव का बाद बजट पेश करी. कहले प्रणव बाबू.\nकारोबारी कम्पनी एलएंडटी के दिसम्बर महीना में कुल 2,056 करोड़ रुपिया के नया ठेका मिलल.\nशिमला के रहेवाली शिप्रा खन्ना अतवार के रात रिएलिटी शो ‘मास्टरशेफ इंडिया 2’ के विजेता बन गइली.\nघवाहिल सोमदेव देवबर्मन चेन्नई ओपन से बाहर हो गइले.\nचेन्नई ओपन में भारत के युकी भाम्बरी बेक कारोल बेक के हरा दिहले.\nइंग्लिश फुटबाल खिलाड़ी गैरी एबलेट के निधन हो गइल.\nधौनी के भरोसा बा कि सिडनी में मैच जीत के भारतीय टीम शृंखला में आपन वापसी करी.\nआस्ट्रेलिया के तेज गेंदबाज ग्लेन मैक्ग्राथ के कहना बा कि सचिन आपन 100वां अंतर्राष्ट्रीय शतक आस्ट्रेलिया में पूरा ना कर पइहें आ निनानबही पर लटकल रहि जइहे.\nबिग बैश लीग में मेलबर्न रेनेगेड्स सिडनी सिक्सर्स के 8 विकेट से हरवलसि.\nसिडनी टेस्ट खातिर आस्ट्रेलियाई टीम में कवनो बदलाव नइखे कइल गइल. मैच मंगल का दिने शुरू होई.


कवनो दायरा में ना बन्हल चाहसु बिपिन बहार – Anjoria\nकवनो दायरा में ना बन्हल चाहसु बिपिन बहार\nनब्बे का दशक में एक से एक फूहड़ गीत लिखे वाला गीतकार बिपिन बहार अब ओहसे तौबा कर लिहले बाड़न. पहिले ऊ बस एगो स्टार खातिर गीत लिखत रहले बाकिर अब हर कलाकार खातिर लिखत बाड़े. सत्तर चूहा खा के बिलाई चलल हज के वाला अंदाज में अब बिपिन बहार भोजपुरी भाषा खातिर संवेदनशील बन गइल बाड़न आ भोजपुरी के पहिला लाइब्रेरी खोले के श्रेय अपना नामे लिखा लिहले बाड़े. पिछला दिने उदय भगत से बातचीत करत बिपिन बहार आपन सफाई पेश करत कहलन कि तब के ऊ सब फूहड़ गीत समय आ श्रोता लोग का माँग पर लिखाइल रहे. आजुवो भोजपुरी इलाकन में शादी बिआह का समय दुअर्थी गीत गावल जाले. ओह घरी जब ऊ बढ़िया लिखे के चहले त उनुका के रोक दिहल गइल. कहे लोग कि साधु जन बनऽ. लोग गरियावत बा , मतलब तू सफल बाड़ऽ! एहसे देर त जरुर भइल सुधरे में बाकिर अब खुश बानी.\nएगो खास स्टार से नजदीकि का बात पर बिपिन बहार के कहना रहे कि नजदीकी के लोग गलत मतलब निकाल लिहल. बाकिर अब सभका खातिर आ हर संगीतकार खातिर लिखत बाड़े बिपिन बहार. अपना गरम मिजाज का बारे में बिपिन बहार के कहना रहे कि ऊ केहु के अनाचार बरदाश्त ना कर पावसु. चाहे बिहार झारखण्ड में शूटिंग के मसला रहल भा अवार्ड में गड़बड़ी के मसला, बिपिन के दावा बा कि ऊ हमेशा साच लिखलन बोललन. उनुकर इहो कहना बा कि उनुके मेहनत से म्यूजिक कंपनी गीतकारन के पारिश्रमिक बढ़वली सँ.\nअभिनय के आपन शौक बतावत बिपिन के कहना रहे कि अगर कवनो निर्माता अभिनय खातिर दाम देता त तइयार हो जाले काहे कि रुपिया केकरा ना भावे. बियाह, भोजपुरिया डोन, मुन्ना पाण्डेय बेरोजगार में बिपिन के अभिनय के लोग खूब सराहल. अबही हालहू में ऊ अजीत आनन्द का साथे प्रेम लगन के शूटिग कर के लवटल बाड़े. बिपिन बहार कई गो फिल्मन में अभिनय करत बाड़े.\nबिपिन बहार अपना बातचीत में बहुते साफगोई से कहले कि गलत प्रचार प्रसार से भोजपुरी सिनेमा के बहुते नुकसान भइल बा. हि्न्दी सिनेमा के गॉसिप छपेला बाकिर भोजपुरी सिनेमा के गलत खबर. एहसे देखेवाला लोग भरमा जाला. आजु हर बकवास फिल्मो के सुपर हिट लिखात बा आ जब दर्शक ई पढ़ के सिनेमा देखे जात बा त गरियावत बाहर आवत बा. दोसरे भोजपुरी सिनेमा के गुटबाजियो एकर बड़का दुश्मन बा.\nOne thought on “कवनो दायरा में ना बन्हल चाहसु बिपिन बहार”\nअगस्त 22, 2011 को 11:10 पूर्वाह्न पर\nराउर वक्त्व्य आछा लगल ! रउरा असही आपन लेखनि के आगे बढवत रही हामार शुभकामना रउरा साथे बा!


चनरगरहन - विकिपीडिया\nचनरगरहन (संस्कृत: चंद्रग्रहण; अंग्रेजी: Lunar eclipse) एक तरह के गरहन हवे जे चंद्रमा, पृथ्वी आ सुरुज के एक सिधाई में आवे पर आ पृथ्वी के छाहीं में चंद्रमा के आ जाए पर लागे ला। अइसन पुर्नवासी के दिन होला, हालाँकि हर पुर्नवासी के गरहन ना लागे ला। कवना पुर्नवासी के चंद्रगरहन लागी ई निर्भर करे ला कि चंद्रमा के नोड सभ के स्थिति का बा, इनहने के भारतीय ज्योतिष में राहु-केतु के रूप में चिन्हित कइल जाला।\nजब चंद्रमा पूरा तरीका से पृथ्वी के मुख्य छाहीं - अंब्रा, के अंदर आ जाला तब पूरा चनरगरहन लागे ला, यानी कुछ देर खाती चंद्रमा पूरा तरीका से पृथ्वी के छाहीं से तोपा जाला। एहू दसा में चंद्रमा पूरा गायब भा करिया ना हो जाला बलुक पृथ्वी के वायुमंडल से छितरा के जाए वाली कुछ रोशनी चंद्रमा के सतह पर पड़े ले, एकरे कारण चंद्रमा लाल रंग के लउके ला। एही कारण यूरोपीय देसन में एकरा के रेड मून या ब्लड मून भी कहल जाला।\n31 जनवरी 2018 के रात में पूरा चंद्रग्रहण लागल एह दिन सुपरमून, ब्लू मून आ रेड मून, तीनों घटना एकही रात में देखे के मिलल। 19 नवंबर 2021 के लागे वाला गरहन 580 साल में सभसे लमहर समय के गरहन होखी आ एह तरीका से ई एह सदी के सभसे लमहर गरहन होखी।\nपृथ्वी के छाहीं\n↑ Trevor Nace. "Brace Yourself: A Supermoon, Blue Moon And Total Lunar Eclipse All In One Night". Forbes.com. पहुँचतिथी 2018-01-11.\n↑ "Lunar Eclipse 2021: Will we witnessablood moon tonight?". The Indian Express (English में). 19 नवंबर 2021. पहुँचतिथी 19 नवंबर 2021.\n"https://bh.wikipedia.org/w/index.php?title=चनरगरहन&oldid=700780" से लिहल गइल\nएह पन्ना पर आखिरी बेर संपादन 19 नवंबर 2021 के 07:23 बजे भइल रहल।


पूरा देश में हँसी खुशी का साथे मनावल गइल फगुआ – टटका खबर\nनयी दिल्ली, पटना, लखनऊ, गोरखपुर, अयोध्या 02 मार्च (वार्ता) रंग अबीर आ मौज मस्ती के त्योहार फगुआ शुक का दिने पूरा देश में हँसी खुशी से मनावल गइल.\nबिहार में मुख्यमंत्री नीतीश कुमार कुछ दिन पहिले मुजफ्फरपुर के सड़क हादसा में भइल स्कूली बचवन के दर्दनाक मौत का गम में फगुआ ना मनवलें त राजद अध्यक्ष लालू प्रसाद यादव के जेल में बंद रहला का गम में उनुको घरे फगुआ ना मनल.\nयूपी के मुख्यमंत्री योगी आदित्यनाथ फगुआ का मौका पर गोरखपुर में फगुआ मनवनी. गोरखपुर के नरसिंह शोभो यात्रा में शामिल भइनी. भगवान नरसिंह शोभा यात्रा साल 1945 से निकलत आइल बा आ पाँच किलोमीटर के एह यात्रा के अगुअई हमेशा से गोरक्षपीठाधीश्वर करत आइल बानी. एहघरी मुख्यमंत्री योगी आदित्यनाथ खुदही पीठाधीश्वर बानी.\nसबले खास बाति अबकी ई रहल कि मुस्लिम समुदाय फगुआ का मौका पर सांप्रदायिक सद्भाव बनावे रखला के पहल कइलसि. जुम्मा के नमाज के समय एक घंटा बढ़ा देबे के फैसला खुदे लिहलसि मुस्लिम समाज आ एह पहल ला बधाई के पात्र बनि गइलें. निहोरो रहल कि अगर गलती से केकरो पर रंग के छींटा पड़ जाव त ओकरा के मुद्दा मत बनावल जाव.\nवाराणसी में प्रधानमंत्री नरेंद्र मोदी के संसदीय क्षेत्र ह आ एहिजो धूमधआम से फगुआ मनावल गइल.\nराज्यपाल राम नाईक राजभवन में होली मनवनी त मुख्यमंत्री रह चुकल आ समाजवादी गोल के अध्यक्ष अखिलेश यादव अपना गांव इटावा के सैफई में. एह मौका पर ऊ अपना चाचा शिवपाल के गोड़ छू के आशीर्वादो लिहलें.\nअयोध्या में रामजन्मभूमि मंदिर के मुख्य पुजारी आचार्य सत्येन्द्र दास के घर पर मुसलमानो लोग फगुआ मे शामिल भइल.\nTags: अयोध्या, गोरखपुर, नयी दिल्ली, पटना, योगी आदित्यनाथ, लखनऊ


बिहार का हार से हरला के जरुरत नइखे – टटका खबर\nबिहार का हार से हरला के जरुरत नइखे\nबिहार विधानसभा चुनाव में मिलल करारा हार का बाद पहिला बेर अपना सांसदन से बतियावत कांग्रेस अध्यक्षा सोनिया गाँधी आजु दिल्ली में कहले बाड़ी कि एह हार से हरला के जरुरत नइखे. बरिसन बाद कांग्रेस बिहार के सगरी सीटन पर चुनाव लड़लसि इहे साहस के बाति बा. कहली कि ऊ त पहिलही से जानत रहली कि बिहार से कवनो खास उमीद नइखे. सोनिया गाँधी इहो कहली कि जहवें जरुरत होखी तहवें अइसने कइल जाई.


Johnny Lever and Johnny Walker two great comedians who used to make people laugh with their comedy Bhojpuri: जॉनी नाम के दूगो कॉमेडियन जे स्क्रीन पर आवे लोग त दर्शक के हँसा-हँसा के रोआ देस – News18 Hindi\nBhojpuri: जॉनी नाम के दूगो कॉमेडियन जे स्क्रीन पर आवे लोग त दर्शक के हँसा-हँसा के रोआ देस\nकेहू के हँसावल बहुत टेढ़ काम ह, बाकिर ई जेकर पेशा होखे उ हँसावे के, गुदगुदावे के आ बाते-बात में गहिरा बात कहि जाये के खूब हुनर जानेला. आज बात होई अइसने दू गो महान शख्सियत के. जब उ लोग स्क्रीन पर लउकेला त ओकरा भावहीन चेहरा के देख के भी दर्शक हँसे लागेला.\nLast Updated : August 16, 2021, 10:14 IST\nहँसी मानव जीवन के सबसे कीमती तोहफा ह. जदि केहू के रउआ सबसे कीमती कवनो चीज दे सकीलें त उ बा ओकरा मुरझाइल चेहरा पर हँसी. आ इहे सबसे कठिनो काम बा. केहू के हँसावल बहुत टेढ़ काम ह, बाकिर ई जेकर पेशा होखे उ हँसावे के, गुदगुदावे के आ बाते-बात में गहिरा बात कहि जाये के खूब हुनर जानेला. आज बात होई अइसने दू गो महान शख्सियत के. जब उ लोग स्क्रीन पर लउकेला त ओकरा भावहीन चेहरा के देख के भी दर्शक हँसे लागेला.\nरउआ हम सोचेनी जा कि जदि ई इयारवा चुप-चाप खड़ा बा, एकर माने कि कवनो बड़हन लकुराध करे वाला बा. इहे सोच के हमनी के हँस देनी जा. महाराज, एही के कहल जाला, इंसान के औरा, ओकरा व्यक्तित्व के आभा, ओकर प्रभाव. अइसन महान कॉमेडियन कि दर्शक देख के एतना हँसेला कि उ रो देला. महान कॉमेडियन में पहिला नाम बा हिन्दी सिनेमा के शुरुआती दौर के अभिनेता, कॉमेडियन जॉनी वॉकर उर्फ बदरुद्दीन जमालउद्दीन काजी.\nएगो मिल के मजदूर किहाँ जन्म लेबे वाला लइका जॉनी वॉकर एक समय हिन्दी फिल्म इंडस्ट्री पर अपना नाम के सिक्का जमा लेहले रहलें. जब उनके पिता के नौकरी छूट गइल त सभे आपन पैतृक घर इंदौर के छोड़ के बंबई आ गइल. इहाँ जॉनी 10 गो भाई बहिन अउरी माई बाप के लमहर परिवार चलावे खातिर नौकरी ढूँढे लगलें. उ कुल्फी, सब्जी, फल, पेन कापी घूम घूम के बेचलें. बाद में उनके बंबई के बस सर्विस बेस्ट में कंडक्टर के नोकरी मिल गइल. उ बचपने से फिल्म में जाए के चाहत रहलें. बंबई अइलें त इहाँ ई इंतजार में रहे लगलें कि केहू डायरेक्टर, प्रोड्यूसर हमरा के देख लेव आ फिलिम में ले लेव. एही चलते उ बस में टिकट काटत में अपना बात अउरी भाव भंगिमा से लोग के हँसावे लगले, रंजित करे लगलें. एक दिन उनका पर बलराज साहनी के नजर पड़ल. उ हलचल फिल्म के कलाकार के आपन कलाकारी देखावत रहलें. उ शराबी के बड़ा जीवंत अभिनय करस. हालांकि अपना करियर में उ कई बार अइसन रोल कइलें. बलराज साहनी बड़ा प्रभावित भइलें आ आपन लिखल फिल्म बाजी में रोल ऑफर कइलें.\nफिल्म गुरुदत्त के निर्देशन में बनत रहे आ जब गुरुदत्त उनके शराबी वाला रोल देखलें त बहुत प्रभावित भइलें आ उनके स्कॉच व्हिस्की के बहुत बड़ ब्रांड जॉनी वॉकर के नाम दे देहलें. एह तरे बदरुद्दीन काजी जॉनी वॉकर हो गइलें. जॉनी वॉकर हिन्दी के पहिला कॉमेडियन के रूप में लोकप्रिय भइलें. उनके अइसन जादू रहे कि फिल्म वितरक निर्माता आ निर्देशक पर दबाव डाल के, आपन पइसा लगाके जॉनी वॉकर पर एगो गाना फिल्मावल लोग. ‘सर जो तेरा चकराये’ के प्रसिद्धि के के भुला सकेला. उनका नाम पर फिलिम चल जाव. मोहम्मद रफी कवनो एगो अभिनेता खातिर जदि सबसे ढेर गाना गवलें त उ जॉनी वॉकर रहलें. कवनो फुल टाइम हीरो ना. जॉनी वॉकर ही पहिला कलाकार रहलें जे सेक्रेटरी रखे के शुरुआत कइलस. आ उनके ओ बेरा अइसन माहौल रहे कि उ पहिला कलाकार रहलें जे अतवार के छुट्टी लेबे के शुरुआत कइल.\nअपना विशाल करियर में उ 300 के लगभग फिलिम कइलें जवना में बाजी, प्यासा, आर पार, टैक्सी ड्राइवर, मिस्टर एण्ड मिसेज 55, सीआइडी, नया दौर, कागज के फूल, मधुमती आदि रहे.\nजॉनी नाम के एगो अउरी हास्य कलाकार जवन 80 के बाद से एह बेरा ले दर्शक के पसंद बनल बा, उ भी मिल मजदूर के बेटा रहे. उ भी सड़क पर पेन बेच के आपन गुजारा कइलें. बाद में पिता के हिंदुस्तान युनिलीवर मिल में मजदूर बन गइलें. पैदा भइल रहलें जॉन प्रकाश राव नाम से, बाकिर जब फैक्ट्री में एक बार प्रोग्राम भइल त अपना सीनियर लोग के मिमिक्री कर के लोग के एतना हँसवलें कि जॉनी लीवर हो गइलें. जॉनी लीवर एकरा से पहिलहुँ स्टेज शो में मिमिक्री करे जास आ स्टैन्ड अप कॉमेडी करस. उ तबस्सुम हिट परेड ऑर्केस्ट्रा में कॉमेडी करे लगलें. जब धीरे धीरे उनके लोकप्रियता बढ़े लागल त कल्याण जी-आनंद जी के म्यूजिकल ग्रुप ज्वाइन कर लेहलें. ई जोड़ी हिन्दी में तब हिट म्यूजिक देत रहे आ एह लोग के लाइव शो देखे ढेर हिन्दी फिल्म जगत के लोग आवे. सुनील दत्त एगो प्रोग्राम में आइल रहलें आ उ शत्रुघ्न सिन्हा के, आपन अउरी अमिताभ बच्चन के मिमिक्री करत जॉनी लीवर के देखलें आ बहुते प्रभावित भइलें. उ उनके आपन फिल्म दर्द का रिश्ता में काम दे देहलें अउरी इहाँ से जॉनी लीवर के फिल्मी करियर के शुरुआत हो गइल.\nजॉनी एकरा बाद तीन साल ले आपन लाइव शो में ही व्यस्त रहलें बाकिर 1986 में उ फेर से फिलिम में लउके लगलें आ ओकरा बाद से आज ले माने कि 2021 ले उनके लगातार फिलिम आ रहल बा. 1993 के बाज़ीगर के सफलता के बाद त उनके फिल्मन के लिस्ट अचानके बढ़ गइल आ उ 2000 में 25 गो फिलिम कइलें. उ एगो भोजपुरी फिल्म भी कइलें मनोज तिवारी के साथे. फिल्म के नाम रहे ठेला नंबर 501.\nजॉनी लीवर के एहू साल कुछ दिन पहिले हंगामा2फिलिम आइल ह जवन लोग पसंद कइल ह. अब ले उनके 300 से ऊपर फिलिम हो गइल बा. आ आगे भी कई गो मजेदार फिलिम में उ लउके वाला बाड़ें.\nरउआ ई सब हास्य के धुरंधर कलाकारन के जिनगी देखब त बुझाई कि सभे केतना गजन कटले बा. एह लोग के जिनगी केतना रोअवले बिया तब जाके ई लोग स्क्रीन पर आके सभके खूब हँसवले बा. देखीं जे फूट-फूट के रोवले बा, उहे एगो मुसकी के मोल समझ सकेला. हास्य शुरुए से सबसे कठिन कला रहल बा आ एके कलाकार जरूर सराहे जाये वाला बाड़ें.\n(मनोज भावुक भोजपुरी सिनेमा और साहित्य के जानकार हैं, यह उनके निजी विचार हैं)


हरि के हरवा के आ हरि के जितवा के मोदी अब हरि भरोसे – टटका खबर\nAug 9, 2018 उपसभापति, पीएम मोदी, बलिया, राज्यसभा, हरिवंश\nनयी दिल्ली 09 अगस्त. बलिया के मूल निवासी, बिहार से राज्यसभा सांसद आ राँची में रहे वाला जदयू के सांसद रहल हरिवंश नारायण सिंह आजु राज्यसभा उपसभापति पद ला करावल गइल भोटिंग में कांग्रेसी सांसद बी के हरिप्रसाद के सीधा मुकाबला में हरावत उपसभापति चुना गइलें. उनुका पक्ष में 125 भोट पड़ल जबकि विरोध में 105 भोट.\nविपक्ष के पता रहुवे कि एह भोटिंग में हारल पक्का बा से कवनो गोल आपन उम्मीदवार खड़ा करे ला तइयार ना भइल आ मजबूरन कांग्रेस अपना राज्यसभा सांसद हरिप्रसाद के चुनाव लड़वा दिहलसि. एकरा साध ही कांग्रेस के नयका अध्यक्ष राहुल गाँधी अपना नैतिक जीतन का सूची में एगो नैतिक जीत अउरी जोड़ लिहलन. एहसे पहिले लाकसभा में अविश्वास प्रस्ताव हरला का बाद उनुका लागल कि राज्योसभा में हारल जरुरी बा.\nनया नया उपसभापति चुनाइल हरिवंश नारायण सिंह के प्रतिभावान अउर कलम के धनी बतावत पीएम मोदी कहलन के अख़बार चलवला से मुश्किल काम होखी संसद चलवावल काहे कि एहिजा के खिलाड़ियन से अम्पायर परेशान रहेलें.\nबलिया में जनमल हरिवंश बनारस में पढ़ाई कइलन. अर्थशास्त्र से एम ए कइला का बाद रिजर्व बैंक के नौकरी कइलन जवन उनुका रास ना आइल. तब ऊ पत्रकारिता शुरू कइलन. कोलकाता में साप्ताहिक पत्रिका रविवार में टी वी दुनिया के चहेता पत्रकार सुरेन्द्र प्रताप सिंह का साथे काम कइलन. फेर धर्मवीर भारती का साथे धर्मयुग में काम कइलन. प्रधानमंत्री चंद्रशेखर के बहुत करीबी रहेवाला हरिवंश बाद में हिन्दी अखबार प्रभात खबर के सम्पादको रहलन आ एह अखबार के बुलन्दी पर चहुँपवलन.


विश्वस्तरीय ट्रेन सफर के माजा खतम हो जाई – Anjoria\nदिसम्बर 18, 2014 जयंती पान्डेय, भोजपुरी, लस्टम पस्टम\nरेलगाड़ी आ रेलवे टीसनन के वर्ल्ड क्लास बनावे के चरचा जोर पर बा. मोदी जी दनादन विदेश जा रहल बाड़े आ उहां से फटाफट विचार ले के चल आव तारे. जब बाबा लस्टमानंद ई बात सुनले कि रेलवे टीसनन के हवाई अड्डा अइसन बनावल जाई त ऊ नरभसा गइले. कहले कि ‘विश्व स्तरीय रेल गाड़ी त हमरा पसंद नइखे. आज के रेलगाड़ी के सफर के आपने मजा बा. अब देखऽ जे लोग एसी डाब्बा में जाला ऊ चुपचाप बाहर तिकवत रहेला. जनरल डाब्बा के आपन मजा बा. सफर के समय, रामचेला जान जा कि एगो अभूतपूर्व आनंद होला. आज के हमनी के जवन रेल बिया ऊ त अनेकता के एगो उदाहरण ह. संस्कृति के दर्पण हवे. लालच, द्वेष, भाईचारा, जातिवाद, अवसरवाद, भ्रष्टाचार जइसन हमनी के सब गुण रेलन में मिल जाई. रेल सफर वास्तव में ‘सफर’ ह. एकर रोमांच त पलेटफारमे से ठीक ओसहीं मिल जाला जइसे नाहियो चहला पर मोबाइल पर कम्पनी सब के एस एम एस मिलेला. सुर्ती के थूक आ गुटका के पीक से बांच के आ सामान के बचा के पलेटफारम पर पहुंच गइलऽ त जान ल कि पहिला बाधा हेल गइलऽ. पलेटफारम पर कुली लोग के समान ढोये के दर साफ साफ लिखल रहेला, पर ओकरा आधार पर बतियइब राम चेला त अपने मुड़ि पर समान ढोये के परी.\nहमार त राय रहे कि मूल्य सूची के सामने सितारा बना के नीचे लिख दियाइत कि एह पर विश्वास करे वाला लोग के थाना में लिखल ‘कर्त्तव्य परायणता, समर्पण और इमानदारी’ जइसन नारो पर विश्वास करे के परी. पलेटफारम पर यात्री लोग के टिकट के हैसियत के अनुसार वेटिंग रूम बनल रहेला जेह में कर्मचारी आ अव्यवस्था समान रूप से गंजाइल रहेला. जइसे हमनी के समाज में उच्च, मध्यम आ निम्न वर्ग में विभक्त बा ओसही रेल में ए सी, फर्स्ट क्लास, आ जनरल डब्बा होला. अगर केहु के मधुमेह चाहे ब्लड प्रेशर ना होखो तबे सेकेंड क्लास भा जनरल डब्बा में सफर सुरक्षित होई. अगर सफर के रोमांच के आनंद लेवे के बा त जनरल में सफर ज्यादा मजेदार होई. रेल में जनरल डब्बा अक्सर सबसे आगे रहेला चाहे सबसे पाछे.\nजनरल डब्बा में अगर सीट से उठि के पेशाबखाना ले केहु पहुंच जाई त जान ल कि ऊ सफल आदमी ह. आ ओकरा पेशाब करे के जगहा मिल गइल त जान ल कि ओकर भाग निमन बा. अक्सर शौचालयो में सात आठ आदमी यात्र करत भेंटा जाला. भीड़ में ठसाठस भरल ट्रेन जब पलेटफारम पर आवेले त ओह समय उहां के सबसे खास आदमी चाहे कहि ल सबसे बड़हन वी आई पी होला टी सी. दरकार परला पर जब टी सी भेंटा जाउ त बूझि जाईं कि राउर भाग ठीक बा. हम रामचेला तहरा सुविधा के खातिर टी सी के जोहे के एगो फारमूला बतावत बानी. ई कि पलेटफारम पर जब पसिंजरन के गोल घेरा एक जगह से दोसरा जगह घूमत होखो त बूझि जा कि ओहिजे टी सी होई. सेकेंड क्लास आ जनरल क्लास के खूबी में दू गो चीज सदा शामिल रहेला, एगो त ओहमे के पंखा जे बे धक्का दिहले चले ना आ दोसर ओह में भूंजा आ चिनीयाबदाम बेचे वाला लोग. चिनिया बदाम मुंह में, खोइया डब्बा में. ई सेकेंड क्लास भा जनरल क्लास के खास खूबी ह. किताब में पढ़त होखी लोग पानी अमूल्य होला लेकिन एकर प्रमाण मिलेला जब पलेटफारम के कल में पानी ना आवे आ ठीक ओही के सामने 15 रुपिया बोतल पानी बिकाला. माने पानी के कीमत बूझऽ. ई सब के अलावा ट्रेन यात्रा के सबसे बड़हन खूबी ह देर से चलल आ देरी के कारण चेन खिंचाई. अब अइसन मोदी भइया इंटरनेशनल स्टेंडर के स्टेशन बनइहें त ओह में सुरक्षा खातिर मेटल डिटेक्टर से जरूरी बा स्टेशनन पर खइनी डिटेक्टर लगावे के.


हाठ टेकके भात नार्इ खैठै\nहमार थारू मान्यता अनुसार भात खार्इ बेर हाठ टेकके भात नार्इ खैठै ।\nहुर्इना फेन हम्रे जट्ना फेन काम अापन अाे अापन घरेक मनैनके पेट पालेक लाग अर्थात खार्इक लाग नै हम्र काम कर्थि । तब मारे भात खार्इ बेर मज्जासे खार्इ चहथि । दिन भर हर मच्याके बर्धा हुकन अाँह अाँह कर्ति थकल अवस्था रहथ । काम काज ताे जिन्गि रहत सम अाेरैबाे नार्इ करी । तब मारे परिवर्तन करे सेक्ना बा ताे सिर्फ अापन काम कर्ना तरिका हे । समय ताे चल्टी रहना चिज हाे ।\nतबे मारे संघारी हुक्रे समय अनुसार काम अाे काम अनुसार समय छुट्या लेहेक परल । खाना खार्इना समय फेन नार्इ हडबडार्इना मेरके मजा से निकारेक परल । तबेक मारे खाना खार्इबेर अारामसे खार्इक लाग एक्थाे नियम भात खार्इ बेर हाठ टेकके भात नार्इ खैठै कना कहकुत कहल हुर्इ कना हम्रहिन लागल बा ।\nअाेस्तहिके भात खार्इ बेर नार्इ बाेलेक परथ कना दाेसर फेन कहकुत मजा से गत्थुक नालागे कहके चल्ती अार्इल बा ।\nअापन अापन विचार जरूर लिख्बी ।\nभात खार्इ बेर नार्इ बाेलेक परठ\nहमार थारू मान्यता अनुसार भात खार्इ बेर बाेलुइया मनैन हे कबु के नार्इ मजासे लर्इजार्इथ ।\nहुर्इना फेन हम्रे जट्ना फेन काम अापन अाे अापन घरेक मनैनके पेट पालेक लाग अर्थात खार्इक लाग नै हम्र काम कर्थि । तब मारे भात खार्इ बेर मज्जासे खार्इ चहथि । दिन भर हर मच्याके बर्धा हुकन अाँह अाँह कर्ति थकल अवस्थामे खाना खार्इबेर ज्यादा हल्ला खल्ला नाहुय कहक लाग एक्थाे नियम बनार्इक भात खार्इ बेर नार्इ बाेलेक परठ कहकुत कहल हुर्इ कना हम्रहिन लागल बा ।\nअाेस्तहिके हाठ टेकके भात नार्इ खैठै कना दाेसर फेन कहकुत चल्ती अार्इल बा ।\nअागी बुटार्इल पानी नार्इ पियेक परठ ।\nअागी बुटार्इल पानी पिलेसे का का हुर्इ सेकथ ? काहे नार्इ पियेक परठ अागी बुटार्इल पानी ?\nचुल्हा मन्से पक्टी पक्टी टिना नार्इ खार्इ परठ ।\nचुल्हा मन्से पक्टी पक्टी टिना खर्इले से भाेजेक राेज पानी परठ कना मान्यता बा ।\nउत्तर मुन्टा करके नाई सुते परथ\nमरल मनैन हे जब फे आगी या माती देहे बेर उत्तर मुन्टा कराके आत्मा हे चिर शान्ति के कामना कर्थै अर्थात् भगवान के तपस्या कर्ना ओ बैथना दिशा उत्तर हुइलेक कारण से उत्तर मुन्टा करके नाई सुते परथ कना मान्यता रहटी अार्इल बा ।


news in bhojpuri – पृष्ठ 12 – Anjoria\nमार्च 29, 2010 OmPrakash Singh\nदेश के दोबारा बँटवावल चाहत बिया कांग्रेस भाजपा नेता राजनाथ सिंह कहले बाड़न कि कांग्रेस अब गरीबन का बीच धार्मिक खाई बनावत बिया. हर अल्पसंख्यक के बीपीएल परिवार में शामिल…\nमार्च 27, 2010 OmPrakash Singh\nलालकृष्ण आडवाणी भड़काऊ भाषण दिहले रहलें अयोध्या के विवादित ढाँचा विंध्वस का दिने आडवाणी के निजी सुरक्षा खातिर उनका साथे रहल पुलिस अधिकारी उषा गुप्ता कोर्ट में बयान दिहले बाड़ी…\nमार्च 26, 2010 OmPrakash Singh\nधर्म आधारित आरक्षण सरसरी तौर पर सही ठहरवलस सुप्रीम कोर्ट आंध्र प्रदेश में कुछ मुसलमान पिछड़ि जातियन खातिर दिहल जाये वाला आरक्षण के सु्प्रीम कोर्ट सरसरी तौर पर सही ठहरा…\nटटका खबर, बियफे २५ मार्च\nअमेरिका से बतिया रहल पाकिस्तान बहुते कुछ माँग रहल बा अमेरिका आ पाकिस्तान के बीच रणनीतिक बातचीत में पाकिस्तान सेना आ ओकरा खुफिया एजेन्सी के अधिकारियो शामिल वाड़े आ ओकर…\nटटका खबर, बुध २४ मार्च\nमार्च 24, 2010 OmPrakash Singh\nरामनवमी का पावन पर्व पर अँजोरिया पाठकन खातिर शुभकामना आजु रामनवमी हऽ आ आज से सगरी नया सामग्री अब अँजोरिया के नयका संस्करण पर दिहल जाई. पुरनका संस्करण अपना पुरा…\nटटका खबर, अतवार, २१ मार्च\nमार्च 21, 2010 OmPrakash Singh\nडेविड हेडली भारत के ना सँउपल जाई, कहलस अमेरिका अमेरिकी प्रशासन के कहनाम बा कि भारत चाहे त डेविड हेडली से पुछताछ कर सकेला बाकिर ओकरा के भारत के ना…


Home Business सऊदी अरब में तेल के ठिकानों पर हमला! कच्चा तेल 70 डॉलर...\nPrevious articleXiaomi Mi 10S स्मार्टफोन लॉन्च, 108MP कैमरा और स्नैपड्रैगन 870 प्रोसेसर से है लैस\nNext articleसमाज को कहां ले जाएगी ऐसी हिंसक सोच?


बंद होखे ई अश्लील विज्ञापन ! – Anjoria\nफरवरी 2, 2011 अश्लील विज्ञापन\n(समाचार पत्र संपादकन के नाम एगो खुला चिट्ठी)\nहमरा अशे ना पूरा विश्वास बा कि ई चिट्ठी रउरा अखबार में ना छपी काहे कि ई रउरे विरोध में बा, तबहियो हम आपन समय खराब करत ई चिट्ठी लिखे के हिमाकत कर रहल बानी. आये दिन अखबारन में सेक्स ताकत के दवाई बेचे वालन के बाढ़ आ गइल बा. “लव केयर ” , ” जापानी तेल”, “स्टे आन”, “मुसली पॉवर” वगैरह अइसनका कई गो विज्ञापन बा जवनन के देख के लागेला कि मानो आजु के जीवन क़े जरुरते इहे रहि गइल बा. “जबरदस्त जोश जबरदस्त दम”, “रिश्तो क़ी मधुरता… पुरुषों क़ी ताकत के लिए खास लोकप्रिय व असरदायक”, “जोश मे भर दे”, “आपकी ताकत ….आपकी पहचान”, “जीने क़ी तम्मना फिर जग उठी”, “प्यार फिर उभर आया”, “रातें रंगीन होने लगी, दिन खुशियों से खिलने लगा” , “दिल जवानी सा धड़कने लगा”, “दामन खुशियों से भरने लगा”, “क्या मैं कंहू इसे, इश्क , प्यार , मोहब्बत या जन्नत ?” कुछ अइसने स्लोगन बाड़ी सँ जवना चलते बरबस एह विज्ञापनन क़ा ओर पाठकन के ध्यान खींचा जाला.\nआजु ले केहू एह विज्ञापनन क़े सचाई जाने क़े कोशिश ना कइले होई, शायद विज्ञापन छापे वाला समाचारो पत्र ना. कवनो विज्ञापन का साथे कंपनी के पता ना होखे जवना से ओकर सचाई के पता लगावल जा सके. एह कम्पनियन के नामो एहसे पहिले केहू ना सुनले होखी. ई सगरी दवाईयन के कानूनी मान्यता बा कि ना ओकरो पता नइखे. सेक्स के कुछ भूखाइल लोग जरुर एह विज्ञापनन क़ा चकाचौंध में फँसत होखीहें बाकिर विज्ञापन का अनुसार दवा के फायदा ना मिलला पर केकरा सोझा ऊ आपन दुखड़ा रोइहें. झापड़ मारे आ रोवहू ना देव, कहावत लेखा ठगाइल आदमी समाज में बदनामी का डर से केहू के आगा आपन रोनो ना रो सके. रोवबो करे त ई कइसे सिद्ध करी कि ई दवाई असर नइखे करत ! काहे कि एकर उपयोग व्यक्तिगत तौर पर होला. हद त अब ई हो गइल बा कि अइसन विज्ञापन प्रतिष्ठित कहल जाये वाला अखबारन का पहिला पन्ना पर छपे लागल बाड़े. अइसने एगो विज्ञापन मुंबई के हिंदी में प्रथम कहाये वाला अख़बारो के पहिला पन्ना पर छपल रहे. देखे में ऊ कामसूत्र के कवनो आयाम से कम ना लागत रहे. हो सकेला कि संपादक जी के भा मेनैजमेंट के ध्यान ओहपर ना गइल होखो, हालाँकि हमरा विरोध पत्र लिखला पर ऊ कामुक फोटो छापना जरुर बंद कर दिहल गइल बाकिर बरगलावे वाला शब्द जाल का साथे ऊ विज्ञापन अबहियो छप रहल बा आ फोटो के तनि माइल्ड कर दिहल गइल बा. बाकिर एह पर ध्यान दिहल जरुरी बा आ अइसन विज्ञापन छापल बंद होखे के चाहीं.\nपिछला दिने नवभारत टाइम्स हिंदी में दिनांक २८-१ -२०११ के पृष्ठ ११ पर डॉ॰ हरीश शेट्टी एगो सवाल का जवाब में बतावत कहले बाड़न कि बाज़ार में मिले वाली अइसनका दवाईयन से आम तौर पर सेक्स पॉवर ना बढ़े. एह सबका बावजूद एह दवाईयन के प्रचार करल कतना उचित बा”.\nसाथ ही सरकारो के चाहीं क़ि एह विज्ञापित दवाईयन के सत्यापन करावे आ एह दवाईयन का विज्ञापन का साथे सरकारी मान्यता छापे खातिर कंपनियन के बाध्य करे. ना त ई दवाई समाज के गलत राह पर ले जा सकेली सँ. लोगो के चाहीं कि बिना अपना चिक्त्सिक से सलाह लिहले अइसन विज्ञापित दवाईयन के उपयोग ना करे.”\n— अशोक भाटिया , वसई\nसंपादक के टिप्पणी :\nभाटिया जी, रउरा वेदना के समुझत आ सामाजिक जिम्मेदारी समुझत राउर चिट्ठी प्रकाशित हो रहल बा. बाकिर एक बात पर रउरा ध्यान नइखी दिहले. संपादक अब कवनो अखबार में सबले मजबूत प्राणी ना रहि के सबले बेचारा आ गैर जरुरत प्राणी हो गइल बा. शायदे कवनो अखबार के प्रबन्धन भा मालिक संपादक के विरोध के कवनो भाव दीहें. विज्ञापन वाला पइसा देले सँ आ पइसा खातिर अखबार में हर कुछ छप सकेला बशर्ते ओकरा से ओह अखबार के मालिक के कवनो निजी नुकसान ना होत होखे. एहि चलते अब पत्रकार लोग वेब के राह चले लागल बा काहे कि ऊहिजा ऊ लोग अपना विचार भा मनोभाव के बिना कवनो दखलन्दाजी के छाप सकेले. लोगो का बीच अखबारन के ऊ इज्जत नइखे रहि गइल. अखबार खरीदल आ बाँचल एगो आदत में शुमार बा बस एहिसे अखबार बिकात आ पढ़ात बाड़ी सँ. ना त पढ़ल लिखल आ क्षमतावान समाज में सूचना के स्रोत बहुतेरे हो गइल बा आ ऊ लोग सूचना के महत्व देबे लागल बा ओकरा स्रोत के ना.


हाउ टू टाइप रुपया सिंबल हिंदी में बताये? » How To Type Rupee Symbol Hindi Me Bataye - Download the Vokal App\nहाउ टू टाइप रुपया सिंबल हिंदी में बताये?...\nनमस्कार आपको इतने हाउ टू टाइप रुपया सिंबल हिंदी में बताइए तो देश का जो है रुपया सिंबल यदि आप आना चाहती लैपटॉप से तो देखी एट दी रेट आज निशान होता है उसकी इसी के साथ आप भी तो करो कि का निशान है उसे अपनी मोबाइल\nnamaskar aapko itne how to type rupya symbol hindi me bataiye toh desh ka jo hai rupya symbol yadi aap aana chahti laptop se toh dekhi ate di rate aaj nishaan hota hai uski isi ke saath aap bhi toh karo ki ka nishaan hai use apni mobile\nनमस्कार आपको इतने हाउ टू टाइप रुपया सिंबल हिंदी में बताइए तो देश का जो है रुपया सिंबल यदि\nहाउ टू टाइप फास्टर हिंदी में बताये?\nहाउ टू टाइप फास्टर इन जी आपने पूछा है तो मैं बता दूं कि यहऔर पढ़ें\nसिटी बजाने के लिए सबसे पहले तक मार्केट सिटी खरीदना पड़ेगा फिर किसी को अपनेऔर पढ़ें